qundao/data-zh-poetry huggingface dataset:
临江仙·汉阳立秋
作者：查慎行
朝代：清
体裁：词

楸叶剪花桐落子，半年节物旋更。湘裙红映汉江清，捣衣人去，浦口暗潮生。斗柄西回天在水。家家暑退凉轻。数声促织近窗呜。二更月落，灯火已多情。
临江仙·立秋后七日自潕溪乘舟东下
作者：查慎行
朝代：清
体裁：词

扑面风埃行倦矣，急来照影清江。澴波激石势相撞。小船篙桨便，稳稳下惊泷。预遣儿书报归日，到时黄叶秋窗。满沽菊酿待开缸。家山无限好，蜡屐更添双。
临江仙·西湖秋泛
作者：查慎行
朝代：清
体裁：词

记得棕亭春侍宴，满湖灯烛熏天。一番光景换尊前。残荷犹泻雨，疏柳已无蝉。望望西泠桥外去，吟过第六桥边。商声辊上十三弦。晚风吹不断，凉透鹭鹚肩。
临江仙·铜仁郡阁雨望
作者：查慎行
朝代：清
体裁：词

暮暮朝朝多变态，偶然一露晴辉。孤城四面万峰围。捲帘何处，云重雨飘丝。栀子坪边新涨急，鹭鸶立尽空矶。麻阳■子绿蓑衣。白鱼三寸，江口贩鲜归。
临洺关
作者：查慎行
朝代：清
体裁：七言绝句

临洺关前春水绿，草色平铺接沙麓。戍人閒杂老农耕，拾得前朝战场镞。
临淮县渡河
作者：查慎行
朝代：清
体裁：五言律诗

暴涨冲桥断，孤城比石坚。中流声沸地，别浦气沈烟。渴虎憎关吏，饥乌仰客船。渡淮鱼米贱，邻壤接丰年。
临淮晓渡饭于逆旅述老人所言
作者：查慎行
朝代：清
体裁：古风

人影动浮桥，清流绕淮甸。月光水面澹，初日烟中见。中都地脉连，风物南方变。城湾鹅鸭闹，客饭鱼蟹便。逆旅八十翁，自云本武弁。前朝守陵户，赋役除本县。自从丧乱来，瓦落奉先殿。天家王气尽，冻饿甘衰贱。誓死不去乡，依依岂他恋。曾供洒扫职，麦饭每私荐。孟冬时享近，又欲往营奠。言罢竟出门，回头泪如霰。
丹阳即目
作者：查慎行
朝代：清
体裁：七言绝句

连樯旁有小车行，不断伊鸦轣辘声。夹岸坡陁带残雪，麦苗青上曲阿城。
为人题举网图
作者：查慎行
朝代：清
体裁：七言绝句

翠柳阴中水不波，长鱼如剑亦如梭。算来大有幸不幸，入网无多出网多。
为友人题暮云春树图二绝句·其一
作者：查慎行
朝代：清
体裁：五言绝句

渭北与江东，斯人两不作。借取一幅图，为君论诗学。
为友人题暮云春树图二绝句·其二
作者：查慎行
朝代：清
体裁：五言绝句

暮云与春树，此景世不乏。借取一联诗，为君论画法。
为杨次也题周兼画
作者：查慎行
朝代：清
体裁：古风

秋光澹于水，秋水澹于人。胭脂何处著，一点在朱唇。谁识浅深意，画时良苦辛。
为次也题秋花小鸟画卷
作者：查慎行
朝代：清
体裁：古风

一株鸭脚葵，色映红黄紫。鸡冠似经斗，碎叶垂披靡。无端青螳螂，失势忽落此。当其奋臂时，宁料草间委。饥禽不汝贳，集啄纷爪觜。似为蝉复仇，反覆乃物理。二虫何厚薄，是亦可以已。我欲解其围，毫端呼不起。
为泗州李苍存题秋穫图二首·其一
作者：查慎行
朝代：清
体裁：七言绝句

筑屋不羡萧贯之，种松莫学杜子师。西风吹熟半黄稻，又是牛健鸦娇时。
为泗州李苍存题秋穫图二首·其二
作者：查慎行
朝代：清
体裁：七言绝句

淮南第一山边住，涡口十年长苦饥。家书昨日报秋穫，劝尔有田胡不归。
为紫幢主人留半日一晤即别别后以诗寄之
作者：查慎行
朝代：清
体裁：五言律诗

为君留半日，执手倍依依。可惜论交晚，重嗟省见稀。调同忘分谊，语重借光辉。十五年前路，仍如免病归。
为翁景文题画
作者：查慎行
朝代：清
体裁：七言绝句

绿蕉叶折风无赖，红蓼花垂雨不情。一个草虫鸣似诉，故来纸上作秋声。
久客皖上将之江州刘东皋以诗见送次韵留别
作者：查慎行
朝代：清
体裁：五言律诗

大小孤山色，西南两点烟。独携孤枕梦，又上九江船。岸阔沙沈树，风狂浪拍天。感君投赠意，临别倍依然。
久旱乏煎茶水适得泉讲师至口占四句
作者：查慎行
朝代：清
体裁：七言绝句

残年最有相如渴，茶灶经旬付冷灰。正拟问龙还乞水，敲门一笑得泉来。
久旱得雨
作者：查慎行
朝代：清
体裁：五言律诗

听说今年旱，南连兖豫愁。遗蝻仍出地，宿麦已无秋。得雨宁嫌晚，如膏幸遍流。黍苗多望泽，莫但洒皇州。
久旱田禾多被虫蚀邻翁来告纪之以诗
作者：查慎行
朝代：清
体裁：五言律诗

气嬴滋百螣，旱魃尔何骄。赤壤沙泉涸，青天野火烧。凭谁祈好雨，无力救良苗。亦有忧时意，徒歌漫作谣。
乌喇带秋分日作前夕大雷雨昨日微雪故诗中纪之
作者：查慎行
朝代：清
体裁：五言律诗

朔野秋光少，俄惊草木衰。大都残暑退，便是蚤寒来。天霁今朝雪，山收昨夜雷。匆匆裘换葛，节序暗相催。
乌城立秋和同年佟渊若韵
作者：查慎行
朝代：清
体裁：五言律诗

万壑含朝雨，千岩敛夏云。炎凉虽迥判，昼夜渐平分。爽自披襟得，声先隔树闻。候虫吟较晚，高唱独输君。
乌山战象歌
作者：查慎行
朝代：清
体裁：古风

乌山转战烦骁骑，鸦鸣牙中风捲帜。南人驱象迎我军，鼓未成行气中溃。渠豪力尽投深箐，窜鼠奔猿互颠踬。是时三象屹不动，却立如山鼻垂地。将军获象等获俘，阵上悬金募生致。须臾拔箭膝行入，柱耸圆蹄一十二。橐驼珠玉压背装，象也轻身受人制。我闻内厩旧成群，食俸曾援三品例。牙花雷雨偶一开，何必焚身因挟贿。此行生死随所置，莫更回思战场利。君不见功成则骋败辄降，世上男儿尽如是。
乌石村
作者：查慎行
朝代：清
体裁：七言绝句

修竹连山万万栽，斩新换叶碧如苔。特留老节非无用，岁岁生孙作纸材。
乌程令王懿诵同年楼村贤嗣也到官半年三枉信使惠好有加野人乏芹曝之献二律报谢兼寓感怀·其一
作者：查慎行
朝代：清
体裁：五言律诗

半年三问讯，一一到衡茅。美酒开君瓮，新烟出我庖。情深车笠际，谊托纪群交。十卷传家集，流传重手抄。
乌程令王懿诵同年楼村贤嗣也到官半年三枉信使惠好有加野人乏芹曝之献二律报谢兼寓感怀·其二
作者：查慎行
朝代：清
体裁：五言律诗

故人凋丧尽，万事转头空。不有鸣琴宰，谁怜采药翁。溪山邻壤隔，晨夕往时同。出处何曾判，于今见古风。
乌程王懿诵明府以浔酒八坛见贻再叠前韵
作者：查慎行
朝代：清
体裁：七言绝句

都门醉别十年馀，念旧重烦咫尺书。与致青州八从事，不愁换酒少金鱼。
乔侍读席上赠歌者六郎
作者：查慎行
朝代：清
体裁：七言绝句

欲顾曾无一字讹，子弦徐引曼声歌。青衫憔悴无如我，酒绿灯红奈尔何。
乔石林侍读一峰草堂看花同外舅陆先生朱十表兄钱越江周青士孙恺似汤西厓分韵
作者：查慎行
朝代：清
体裁：古风

爱花成癖不待招，春来遍踏东西郊。起闻啼鴂送春去，犹跨短镫摇吟鞘。斜街草堂地清绝，瘦藤当户挐老蛟。土墙面面红窣堵，沙径曲曲青盘坳。矾头暗皴高下石，亭子乍剪离披茅。巧从阴借桃李杏，惜少水养菰芦茭。棠梨素妆太浅澹，繁蕊乱拆丁香苞。新开海棠好颜色，两树气压千花梢。主人为言初买得，旧根带土枯蒲包。担头亲为解其缚，位置特许依书巢。栽培本关造物意，人事未尽休轻嘲。㪺泉口尝手自灌，及见红艳青葱交。他人买园身不到，君乃僦屋情难抛。花时连日得休沐，剥啄有客门频敲。行携几榻随分设，野蔌蒸荠樽洼匏。偶然兴到触佳句，巳被万手争传抄。我诗不工强属和，出语毋乃同号呶。不成甘受金谷罚，忍负新月垂弓弰。
乔石林侍读一峰草堂看花同外舅陆先生朱十表兄钱越江周青士孙恺似汤西崖分韵
作者：查慎行
朝代：清

爱花成癖不待招，春来遍踏东西郊。起闻啼鴂送春去，犹跨短？摇吟鞘。斜街草堂地清绝，瘦藤当户拿老蛟。土墙面面红窣堵，沙径曲曲青盘坳。矾头暗皴高下石，亭子乍剪离披茅。巧从阴借桃李杏，惜少水养菰芦茭。棠犁素妆太浅澹，繁蕊乱拆丁香苞。新开海棠好颜色，两树气压千花梢。主人为言初买得，旧根带土枯蒲包。担头亲为解其缚，位置特许依书巢。栽培本关造物意，人事未尽休轻嘲，泉口尝手自灌，及见红艳青葱交。他人买园身不到，君乃僦屋情难抛。花时连日得休沐，剥啄有客门频敲。行携几榻随分设，野蔌蒸齑樽洼匏。偶然兴到触佳句，已被万手争传钞。我诗不工强属和，出语毋乃同号呶。不成甘受金谷罚，忍负新月垂弓弰。
乙丑元日立春
作者：查慎行
朝代：清
体裁：七言律诗

忽于此地逢元旦，况复斯晨属早春。万里关河双眼雪，半年衣袖六街尘。闲门客少诗初就，老砚冰坚墨未匀。拟遣家僮择归日，历头愁换一行新。
乙亥秋与许霜岩同过深州忽忽十二年矣重经此地题壁依然时许远宦滇南口占寄之
作者：查慎行
朝代：清
体裁：七言绝句

飞鸿一散天南北，指爪痕从坏壁留。惆怅城南独吟客，夕阳随影过深州。
乙巳元日偕润木饮德尹梓树堂
作者：查慎行
朝代：清
体裁：五言律诗

夜点霏微雪，晨开烂熳晴。吉占逢上岁，残醉续深更。门冷稀宾客，年衰有弟兄。欲知排日乐，童稚也欢迎。
九仙山平远台
作者：查慎行
朝代：清
体裁：七言律诗

跨鲤人遥片碣留，居僧指点说丹丘。平生不信神仙术，垂老宜为寂寞游。千里帆樯来域外，九霄风雨过城头。剧怜野色亭西路，好景多归万岁楼。
九十翁王德园挽词
作者：查慎行
朝代：清
体裁：七言律诗

门风本是乌衣巷，九十传经比伏生。壮日看花朋旧尽，老年种竹子孙成。社中天与耆英寿，身后人传著述名。存殁于翁两无憾，同时铭诔半公卿。
九日三山舟中有怀德尹近得家信闻弟已渡淮
作者：查慎行
朝代：清
体裁：七言律诗

夹岸芦花作絮飞，鲤鱼风急客添衣。从来节物悲游子，如此江山送落晖。乡路尚成千里隔，别时原约半年归。谁能料得贫家事，去住无端与愿违。
九日不可无诗漫赋
作者：查慎行
朝代：清
体裁：七言律诗

古来此节非今始，天下何人似我閒。无酒无花省留客，不风不雨罢登山。秋高乌帽黄尘外，兴寓疏篱落照间。独把一篇詶九日，从他云物笑悭顽。
九日同荆州兄游赵恒夫给练寄园
作者：查慎行
朝代：清
体裁：七言律诗

萦成曲磴叠成冈，高着楼台短着墙。花气清如初过雨，树阴浓爱未经霜。熟游不受园丁拒，放眼从惊客路长。亦有东篱归不得，四年京洛共重阳。
九日同赤松上人登黔灵山最高顶四首·其一
作者：查慎行
朝代：清
体裁：七言律诗

绝磴扳跻望巳穷，忽穿鸟道入禅宫。云端方丈娑罗日，井底孤城觱篥风。草木连天人骨白，关山满眼夕阳红。兴亡何与閒僧事，一角枯棋万劫空。
九日同赤松上人登黔灵山最高顶四首·其三
作者：查慎行
朝代：清
体裁：七言律诗

诸将开边振鼓鼙，几闻京观筑鲸鲵。巴賨未脱金牛险，土贡长闻枥马嘶。事异汶阳休许鲁，谋新曹沬恐轻齐。乱山中有豺狼穴，曲突何人议水西。
九日同赤松上人登黔灵山最高顶四首·其二
作者：查慎行
朝代：清
体裁：七言律诗

空谷西风昼怒号，山寒九月马归槽。路危怪石惊将坠，天纵诸峰势竞高。罗甸一军深壁垒，滇池千顷沸波涛。劳人何限登临意，不向糟丘觅二豪。
九日同赤松上人登黔灵山最高顶四首·其四
作者：查慎行
朝代：清
体裁：七言律诗

渡泸沟畔辟新阡，瘦棘荒苔半石田。渐有疏烟生郭外，那无一雁到天边。蛮方对景怜佳节，客路登高感去年。落帽台孤风雨暗，短裘长路又三千。
九日宴朱大司空花庄次韵
作者：查慎行
朝代：清
体裁：七言律诗

漠漠秋芜一望开，惊心节物帝城隈。閒招南国骑驴客，来上西风戏马台。人与黄花同白社，鸟随红叶下苍苔。六年此度天南北，惆怅名园又举杯。
九日寄诸弟湖上
作者：查慎行
朝代：清
体裁：七言律诗

如此秋光怅不同，湖天无雨又无风。白蘋未改空洲绿，乌柏长先万木红。好事谁还能送酒，浪游吾转悔飘蓬。两峰缘浅登高会，懒到今年似蛰虫。
九日独行园池上看木芙蓉
作者：查慎行
朝代：清
体裁：古风

雨后罢登高，杖藜惜腰脚。园荒少秋菊，无以慰寂莫。两株木芙容，红白正联萼。忽然失明镜，萍涨水将涸。坐使双婵娟，影妍无处著。空持好颜色，脉脉自开落。应得主人怜，新晴走赴约。吾衰减情累，于物何厚薄。不忍废重阳，逢花还命酌。
九日许铁山杨泓峥连舫过草堂初拟载酒登山晚为雨阻
作者：查慎行
朝代：清
体裁：七言律诗

画船衔尾到柴桑，一笑陶家径就荒。却喜唫编投好句，如开病眼领秋光。杖扶野老蹒跚步，酒散骚人郁结肠。不料清游天也妒，满村烟雨过重阳。
九日閒步横涨桥西过玉禾堂晤言思百原存叔季益诸侄忆五十年前曾偕荆州兄登宅南小邱感叹之馀得一绝句
作者：查慎行
朝代：清
体裁：七言绝句

五十馀年指钓游，忆同把蟹撇新篘。竹林便是西州路，剩对诸郎半白头。
九日饮朱大司空南庄二首·其一
作者：查慎行
朝代：清
体裁：七言律诗

云物苍凉感凤城，良辰难遇是晴明。同时那得人偕集，去日浑如客饯行。大漠寒烟凝朔气，空林残叶堕秋声。篱边旧是餐英客，省对黄花倍有情。
九日饮朱大司空南庄二首·其二
作者：查慎行
朝代：清
体裁：七言律诗

不是蓝田别有庄，三年此地作重阳。先生出郭仍携酒，独客登台又望乡。天阔一雕盘远势，风高群雁起斜行。茱萸诸弟遥相忆，应料新来鬓点霜。
九月二十日偕紫沧、亮功两同年赴密云接驾，往返三日马上即事六首·其一
作者：查慎行
朝代：清
体裁：七言绝句

黄收朔野横从�，红散霜林远近郊。不是三人同寓目，一年此景等閒抛。
九月二十日偕紫沧、亮功两同年赴密云接驾，往返三日马上即事六首·其三
作者：查慎行
朝代：清
体裁：七言绝句

塞柳风高递急砧，回銮时节正秋深。身如旧赐天闲马，暮齿犹馀见猎心。
九月二十日偕紫沧、亮功两同年赴密云接驾，往返三日马上即事六首·其二
作者：查慎行
朝代：清
体裁：七言绝句

同官同直还同谱，六七年来不暂分。比似天边一行雁，飞鸣食宿总成群。
九月二十日偕紫沧、亮功两同年赴密云接驾，往返三日马上即事六首·其五
作者：查慎行
朝代：清
体裁：七言绝句

蝗不成灾虑种遗，扑蝻有诏责官司。直从场圃初成候，算到明年稻熟时。
九月二十日偕紫沧、亮功两同年赴密云接驾，往返三日马上即事六首·其六
作者：查慎行
朝代：清
体裁：七言绝句

载路频闻乐土歌，圣恩宽大缓催科。太平是物皆蕃庶，斑鹿黄羊获校多。
九月二十日偕紫沧、亮功两同年赴密云接驾，往返三日马上即事六首·其四
作者：查慎行
朝代：清
体裁：七言绝句

翠眊朱斿岁往来，欢声奋地又如雷。关南黎老争扶杖，重见苍龙侍辇回。
九月初三日东宫行围召观杀虎恭纪
作者：查慎行
朝代：清
体裁：古风

连冈若环断若玦，猛虎一声苍石裂。千狐百貉走且僵，独踞巑岏为窟穴。储君英武如吾君，六钧亲挽古朱闻。年年侍辇出狩猎，手搏奚止什伯群。馀威所临气先压，弓未离囊箭犹插。星流一点绿沈枪，刺虎真同捉鹅鸭。黑文白额光斑斓，毛血映彻朱旗殷。丰杠重马挟以至，冲飙霍霍来阴山。羽林奏刀技神速，理解肌分同破竹。怜渠故是兽中雄，特命留皮瘗其肉。大哉利溥仁人言，麟趾原从圣泽论。一片文茵常在御，半丘白骨更衔恩。臣工侍观咸动色，杀物之中昭震德。不知看射向山南，何似随围来塞北。
九月十四日乌城旅舍连接诸弟诸儿两孙八信口占一律
作者：查慎行
朝代：清
体裁：七言律诗

灯花如穗吐烟煤，果有家书出塞来。三处岂应同日发，八函却喜一时开。劝餐兄弟怜年长，到眼儿孙抵梦回。为报老怀殊不恶，地炉毡帐拨寒灰。
九月同赵蒙泉项霜田杨次也泛舟西湖登孤山和蒙泉作二首·其一
作者：查慎行
朝代：清
体裁：七言律诗

清醥盈樽蟹劈黄，故人有约作重阳。啼残枫树鸦翻阵，影拂芦花雁起行。此日烟波还命侣，去年风雨正游梁。回思南北劳劳路，翻怪登高得故乡。
九月同赵蒙泉项霜田杨次也泛舟西湖登孤山和蒙泉作二首·其二
作者：查慎行
朝代：清
体裁：七言律诗

涵碧桥东画舫停，游人多上御碑亭。楼台顿改才人画，丘壑潜移处士星。红叶晚烧诸寺赤，碧天秋纵两峰青。诗翁老去狂犹昔，肯向湖山更乞灵。
九月晦日马衎斋见过同为云岫之游
作者：查慎行
朝代：清
体裁：古风

近游老尚能，独往难决骤。自从竹垞丧，结伴少耆旧。马仲晨叩门，邀余赴云岫。放船非意料，胜践出邂逅。我有一枝藤，筋强节坚瘦。何曾跬步失，所向傍颠仆。扶衰幸有赖，懒病庶可救。连山际东南，崖窾露晴昼。九十有九峰，一峰为领袖。前踪怅未到，初愿晚始就。迨此风日佳，后期恐难又。
九江向无鲥鱼网户忽获一尾以馈太守晚餐分啖作三绝句·其一
作者：查慎行
朝代：清
体裁：七言绝句

鮰鱼子鲚贱如毛，何物能令市价高。从此湓城添水产，白头春浪出银刀。
九江向无鲥鱼网户忽获一尾以馈太守晚餐分啖作三绝句·其三
作者：查慎行
朝代：清
体裁：七言绝句

三百钱偿一尾鳏，击鲜原不累民间。可知太守清如水，岂在悬鱼绝往还。
九江向无鲥鱼网户忽获一尾以馈太守晚餐分啖作三绝句·其二
作者：查慎行
朝代：清
体裁：七言绝句

四月家乡记饱餐，朝来指动岂无端。似防远客歌弹铗，破例相随过鸭栏。
九龙山下人家
作者：查慎行
朝代：清
体裁：七言绝句

小屋疏篱透晚凉，乱蝉啼处正斜阳。绿槐树■通头女，风过微闻抹丽香。
乞假葬亲南归睿赐骡马二匹恭纪二十韵
作者：查慎行
朝代：清
体裁：五言排律

连骑东朝出，辉煌照路岐。来从蒺藜苑，产自渥洼池。骡马名虽别，龙麟种并孳。漆光明似鉴，紫燄润无疵。抖擞尘沙净，开张骨骼奇。八蹄行互举，双尾立交垂。共饮无踶龁，同槽免絷维。曹韩师画理，湛岳比妍姿。天厩方登用，房星忽下移。联翩惊异数，蕃锡荷恩私。臣本驽骀质，生逢特达知。昨来衣白祫，今去鞚青丝。属有驱驰分，真当爱惜骑。刍茭惭厚给，鞭策敢轻施。每忆重经处，宁忘徒步时。雪深东郭履，寒勒灞桥诗。归径逡巡识，旁人指点疑。力衰输盛壮，心在冀追随。数齿殊多感，齐衡转自嗤。长鸣同恋主，临发又迟迟。
乞归候旨未得成行寓庭杂莳草花用以遣日吟成四首·其一
作者：查慎行
朝代：清
体裁：古风

归心一以动，如马渴思骋。乃复絷维之，动中反吾静。于焉寓草木，幽事閒稍领。既栽须有溉，生理视俄顷。未免扰邻家，朝朝汲甘井。
乞归候旨未得成行寓庭杂莳草花用以遣日吟成四首·其三
作者：查慎行
朝代：清
体裁：古风

开亦勿德雨，谢亦勿怨风。荣枯两适然，了不关化工。化工倘徇物，毋乃与物同。所以老子怀，痴顽若孩童。
乞归候旨未得成行寓庭杂莳草花用以遣日吟成四首·其二
作者：查慎行
朝代：清
体裁：古风

瓦盆列群卉，红白非一种。经旬排比开，含意似矜宠。阅人成旦暮，偷负力何勇。取笑桐柏材，十年方把拱。
乞归候旨未得成行寓庭杂莳草花用以遣日吟成四首·其四
作者：查慎行
朝代：清
体裁：古风

京师看花人，汲汲需代匮。主少十日情，市多三倍利。方从担头买，旋向墙角弃。不念花有根，初为悦目地。赏新宜置旧，何用发深喟。
乞长假留别院长揆公二首·其一
作者：查慎行
朝代：清
体裁：五言律诗

北道严装日，西窗剪烛时。两心多恋恋，分手故迟迟。款曲行藏计，缠绵倡和诗。桑榆收已晚，后会恐难期。
乞长假留别院长揆公二首·其二
作者：查慎行
朝代：清
体裁：五言律诗

示疾非无疾，藏名亦有名。难穷惟佛理，易足是官情。聚散人谁免，蹉跎我此行。半生知己分，投老荷相成。
习射吟
作者：查慎行
朝代：清
体裁：古风

朔野秋早寒，枯杨北风横。朝来见猎喜，欲试角弓硬。分棚无旧侣，努力行复更。稍辨良窳材，粗谙燥湿性。儿童视游戏，君子觇德行。嚆矢壮先声，雕翎鼓后劲。持盈讵非力，入彀终有命。一胜何足矜，相形乃知病。从禽遇多诡，反已鹄必正。枝小道亦存，年衰心少竞。聊为习射吟，庶比良友诤。
书宣以药酒一罂见饷赋谢
作者：查慎行
朝代：清
体裁：古风

北风夜半收鸣鼍，冷光浸日湖不波。对门老树尽僵立，枝颠斗大鹊作窠。山人畏寒卧复起，排签十指无人呵。云间陈翁好事者，乞与方法招诗魔。酒材难致药料贵，正苦羞涩囊无他。感君饷我分一器，何异良剂投沈痾。瓮城新开香绕鼻，泻以碧碗承红螺。甘分沆�光琥珀，村酽不数黄如鹅。卯时小酌午未醒，挟纤纩乍回阳和。蓬蓬入脑声自觉，粥粥浮面颜微酡。枯肠一洗枒蘖出，老眼乱瞥昏花过。肩高尚吟薄薄酒，耳热漫作乌乌歌。井湄效箴笑扬子，春色可赋烦东坡。犀首达生坐无事，袁丝遣日知亡何。有生得此亦过分，况敢嗜好穷搜罗。偶将一醉累良友，亟馈莫必惠巳多。预愁瓶罄唇吻燥，挹浆那得翻天河。
书宣次韵见荅复倒用前韵作一章邀余继和时书宣将归扬州兼以赠别
作者：查慎行
朝代：清
体裁：古风

君才如汉江淮河，驾天输浪岂患多。坐批百家目炯炯，行贮四库胸罗罗。词源独骋曹植富，馀地不量继者何。金丸脱手最轻捷，快马直下胭脂坡。朝来赫蹄急传示，白雪竟压巴人歌。我时解鞍息蹇足，卧看纵辔奔腾过。吟情欲探酒力发，小户一盏熏颜酡。平生有作每倔强，音调太急弦难和。醉来反嫌天地窄，局促未免愁笼鹅。团团陈迹走循磨，眩眩缬眼光旋螺。尔来检点稍知悔，思以勺水湔前痾。可怜故态时复作，形虽近放心靡他。人生有情会有癖，湛诗曲蘖俱成魔。何如牢守昔贤戒，不吟不醉从嘲呵。逝将啬养全晚计，野蚕簇茧蜂藏窠。子今勇决乃过我，气盛不怕江翻波。临行举杯忏口业，拔剑倘斫生蛟鼍。
乱鸦
作者：查慎行
朝代：清
体裁：五言律诗

白项非无种，乌头亦有名。野田留点点，古墓去程程。阵忽遮天暗，贪因得食争。君看稻梁雁，失次敢先行。
予昨作诗从院长乞笋有马军烦走送之句院长谓余兼欲致酒也今日大风遣人饷笋及菊酿二坛以诗索和次荅
作者：查慎行
朝代：清
体裁：七言律诗

乞笋何当更致醪，笑余母乃太贪饕。顿教野老寒蔬贱，不怕邻姬酒价高。一饭解苞登玉馔，三升出瓮涌诗涛。只惭指动真踰分，仙爪能从背痒搔。
二十一日赴畅春苑谢恩恭纪
作者：查慎行
朝代：清
体裁：七言律诗

初著宫袍拜禁林，碧梧翠柳望成阴。可知圣主裁培意，即是天工长养心。千顷池边看鼓鬣，万年枝畔听鸣禽。从来日月无私照，一物含光感自深。
二十七日发热河
作者：查慎行
朝代：清
体裁：五言律诗

耿耿疏星晓，泠泠白露秋。老松经烧断，顽石隘溪流。草苫沿篱屋，人骑渡水牛。塞田霜气晚，七月已全收。
二十七日随驾发汤山
作者：查慎行
朝代：清
体裁：七言律诗

凉殿东来御路平，金舆八袭正徐行。云从万叠峰头出，风逐千群马尾生。甘泽袛应歌盛世，醴泉何用草新铭。抽毫进牍惭臣职，纳钵亲随第二程。
二十五日晓发舒库里口
作者：查慎行
朝代：清
体裁：七言绝句

曈曈初日上天东，一片秋光照耀同。好是万株红叶满，已经霜后未经风。
二十八日召试南书房
作者：查慎行
朝代：清
体裁：五言律诗

屡下南宫第，俄闻秘阁开。一经虽旧习，六论本非材。不敢他途进，终惭特召来。平生无梦想，今日到蓬莱。
二十八日驻跸伊逊河源上亲射石熊以熊掌颁赐臣等恭纪长歌
作者：查慎行
朝代：清
体裁：古风

千峰万峰争落木，秋声萧萧气肃肃。连朝缵武大掩群，殪尽山中雪斑鹿。西风卷地馀怒号，虎豹股栗豺狼逃。老熊何物敢自匿，出林独叫求其曹。天威赫业扬云䍐，捣穴直穷熊所馆。公然人立向人啼，正值雕弓彀初满。皮毛与石孰比坚，不闻射石石亦穿。须臾三发三命中，摇尾大似求哀怜。忽看趫捷如猿鸟，腾上千年松树杪。神机别以火器攻，霹雳斜飞贯胣脑。半空拗折青珊瑚，松耶熊耶堕地俱。皇心因材有生杀，倔强那得逃天诛。雉飞兔走清林莽，重马驮来遍行赏。骜性宁非恃爪牙，焚身至竟因蹯掌。驼蹄鹿尾猩猩唇，旧传此味配八珍。大庖袛合供御馔，荣施何幸加词臣。臣闻南山之下渭水滨，从禽搏兽空铺陈。赋家漫誇三十六，终日射侯原非真。岂如吾皇勇且仁，除凶服猛胥躬亲。已靖六合无纤尘，山林兼使异兽驯。他年珥管纪上瑞，郊薮行见游麒麟。
二十六日扈跸至兴安岭有旨命臣等登绝顶远眺恭纪七律四首·其一
作者：查慎行
朝代：清
体裁：七言律诗

崇冈斗起杳难攀，翠䍐华旌岁往还。六合一家宁恃险，九边三面总无关。龙沙展势提封外，鸟道盘空霄汉间。诏许重登峰顶望，始知高出万层山。
二十六日扈跸至兴安岭有旨命臣等登绝顶远眺恭纪七律四首·其三
作者：查慎行
朝代：清
体裁：七言律诗

甲帐辰旗紫逻长，极天晴色辨微茫。黄榆不断庭方路，白日能消冰雪光。猎骑嘶风争北向，野鹰随雁亦南翔。西山苍霭遥相接，直似登临在帝乡。
二十六日扈跸至兴安岭有旨命臣等登绝顶远眺恭纪七律四首·其二
作者：查慎行
朝代：清
体裁：七言律诗

忽开眼界向层巅，指掌图成立马前。东走陪京山委浪，北踰瀚海地黏天。牛羊白散千屯雪，草木青回万灶烟。四十九藩齐望幸，呼嵩声彻半空传。
二十六日扈跸至兴安岭有旨命臣等登绝顶远眺恭纪七律四首·其四
作者：查慎行
朝代：清
体裁：七言律诗

舆图远辟古兴安，凤舞龙回气郁蟠。半岭出云铺大漠，乔松落叶倚高寒。丹青不数东南秀，俯仰方知覆载宽。万里乾坤千里目，欣从奇险得奇观。
二十日召赴行宫钦赐御书程子视箴一幅恭纪十六韵
作者：查慎行
朝代：清
体裁：五言排律

警跸除黄道，周庐列紫垣。勤民同舜禹，迈德媲羲轩。户户安淳俗，人人觐至尊。万几多暇豫，八法自腾鶱。龙凤争跳荡，虹霓互吐吞。祥光昭法象，健体恊乾元。挥霍风云势，涵濡雨露痕。尧文纷焕采，宓画久穷源。遍渥奎章赐，仍传诏旨温。颁来皆琬琰，捧出尽瑶琨。下逮惭孤梗，殊荣荷九阍。瞻天初见日，学古莫窥藩。箴守儒家说，书惊御笔援。祗承虽往训，敬凛即王言。拜舞随寮寀，珍藏示子孙。传家何以报，世世颂君恩。
二十日文庙释褐恭纪
作者：查慎行
朝代：清
体裁：七言律诗

数仞宫墙霄汉连，两楹俎豆故依然。曾陪鼓箧三千士，重到桥门二十年。末学岂增科目重，非才特荷圣人怜。较他侪辈蒙恩早，独在青衫未换前。
二十日行殿召对出至直庐内侍复传谕臣慎行云汝子在束鹿县居官甚清朕巳稔知感恩述事恭纪二首·其一
作者：查慎行
朝代：清
体裁：五言律诗

巳注金闺籍，仍叨顾问荣。睿容瞻肃穆，天语听分明。转益臣心惧，难窥圣学精。行宫清秘地，不异侍延英。
二十日行殿召对出至直庐内侍复传谕臣慎行云汝子在束鹿县居官甚清朕巳稔知感恩述事恭纪二首·其二
作者：查慎行
朝代：清
体裁：五言律诗

稚子惭民社，能忘舐犊私。未成期月治，惊荷九重知。清白原家法，生成仰圣慈。家书连夜发，矢报勉捐糜。
二峰和汉瞻韵
作者：查慎行
朝代：清
体裁：五言律诗

俨与莫釐并，所争惟一拳。未应甘出裤，且喜得随肩。潮涌东隅日，云垂北面天。短筇如健仆，扶上最高巅。
二日中丞招游署后园池分赋六首·其一
作者：查慎行
朝代：清
体裁：五言律诗

昨枉严公驾，今逢袁绍杯。到来凡五日，相见已三回。礼岂为吾设，花应待客开。小桃何太早，红雨点苍苔。
二日中丞招游署后园池分赋六首·其三
作者：查慎行
朝代：清
体裁：五言律诗

老树何人种，名园此地无。自多新气色，无改旧规模。曳杖驯麛子，看松长靍雏。恍疑蓬岛近，不似在城隅。
二日中丞招游署后园池分赋六首·其二
作者：查慎行
朝代：清
体裁：五言律诗

北辟逶迤径，东连宛转城。越台当户秀，天井入池清。倚槛堪垂钓，闻歌想濯缨。向来潇洒意，只视此官轻。
二日中丞招游署后园池分赋六首·其五
作者：查慎行
朝代：清
体裁：五言律诗

竹密晴疑雨，林深暖亦寒。不知官阁好，但觉旅怀宽。蛮果充柈饤，江鲜佐食单。平生滋味薄，相对勉加餐。
二日中丞招游署后园池分赋六首·其六
作者：查慎行
朝代：清
体裁：五言律诗

此外无宾客，应怜老病翁。交原因臭味，赏亦到儿童。忧乐论先后，行藏感异同。却将诗送日，良晤讵匆匆。
二日中丞招游署后园池分赋六首·其四
作者：查慎行
朝代：清
体裁：五言律诗

胜践烟霞外，春风步屧初。馀恩沾草木，得性狎禽鱼。岩壑真同趣，亭台画不如。板舆迎养便，未许赋閒居。
二日喜晴
作者：查慎行
朝代：清
体裁：古风

昨日既喜雪，朝来复快晴。开轩纳东曦，檐滴微有声。天岂去我远，始和得人情。呼儿具纸笔，枕上诗已成。
二月三日再过西阡看梅适遇沈椒园遂与偕行时德尹以腰痛不能出故章末戏及之
作者：查慎行
朝代：清
体裁：七言律诗

腊尾曾经冰雪催，旋经风雨又经雷。枝头欲落未全落，眼底先开让后开。天好一春逢几日，身閒半月到三回。腰轻腰瘦宜相傍，故与东阳结伴来。
二月二十五日驾幸西苑直庐恭纪
作者：查慎行
朝代：清
体裁：七言律诗

翰墨林依紫苑东，亲承步辇出芳丛。万间广夏移天上，三接深恩沛禁中。身作红云长傍日，心随碧草又迎风。直庐便是披香殿，月赐虚惭赤管功。
二月二十日雷雨之后忽复严寒枕上口占
作者：查慎行
朝代：清
体裁：五言律诗

老子慵贪卧，家童起报晴。朝来冰复合，昨夜蛰初惊。寒暖浑难定，阴阳动必争。庭花经手种，荣悴也关情。
二月二日晴效放翁体
作者：查慎行
朝代：清
体裁：七言律诗

一月阴寒惨不舒，风光也解转庭除。门开雾野三竿日，冰跃盆池二寸鱼。倾倒空箱旋晒药，揩摩涩眼试看书。唫成聊用龟堂格，犹记年当十七初。
二月八日初离广州
作者：查慎行
朝代：清
体裁：古风

来时麦苗绿，归路麦穗黄。南方冬春交，物候总不常。可怜百万户，户户资舂粻。曩苦食无盐，今愁米价昂。温风送微雨，中有饼饵香。忍饥待食麨，差胜犁迁荒。
二月六日舟泊白田乔无功介夫兄弟招同王方若饮纵棹园梅花下用东坡雨中看牡丹韵各赋三首·其一
作者：查慎行
朝代：清
体裁：古风

我来大河北，青草四野无。淮岸初逢春，满园蓓蕾珠。雨气入冰骨，烟光润苔肤。池南有疏影，竹杖行更扶。
二月六日舟泊白田乔无功介夫兄弟招同王方若饮纵棹园梅花下用东坡雨中看牡丹韵各赋三首·其三
作者：查慎行
朝代：清
体裁：古风

不到踰十年，竹树森然起。主人渐头白，况乃吾与子。对酒苦告归，斯言诚可鄙。临行还被肘，劝我嗅花蕊。
二月六日舟泊白田乔无功介夫兄弟招同王方若饮纵棹园梅花下用东坡雨中看牡丹韵各赋三首·其二
作者：查慎行
朝代：清
体裁：古风

绕屋几百本，出墙忽一枝。一枝未全开，馀寒尚相持。人情向花叶，幽讨及此时。何当烂熳辰，共赏桃杏姿。
二月十六夜自长水塘乘月放舟二鼓抵嘉兴城下
作者：查慎行
朝代：清
体裁：七言绝句

两岸胧胧桃李花，一天风露属渔家。小船卧听棹歌去，行到鸳湖月未斜。
二月朔日碧桃盛开
作者：查慎行
朝代：清
体裁：五言绝句

无数绯桃蕊，齐开仲月初。人情方最赏，花意已无馀。
二月朔闻皇上亲祭社稷坛遇雪恭纪
作者：查慎行
朝代：清
体裁：七言律诗

重展尧萱又匝旬，每闻祀事必躬亲。时逢豫大丰亨会，德感坛壝社稷神。三日致斋心皎洁，五花应候雪纷缤。麦秋好卜邦畿瑞，预慰皇情及早春。
二月杪偕诸兄弟西阡看梅集句·其一
作者：查慎行
朝代：清
体裁：七言绝句

安得健步移远梅，健如黄犊走复来。春花不愁不烂熳，只恐花尽老相催。
二月杪偕诸兄弟西阡看梅集句·其二
作者：查慎行
朝代：清
体裁：七言绝句

两岸山花似雪开，一杯一杯复一杯。劝君更尽一杯酒，二月已破三月来。
二月杪南归涿州道中遇雪十八韵
作者：查慎行
朝代：清
体裁：五言排律

颇讶今年雪，方知此地寒。春深犹漠漠，野阔更漫漫。咳吐纷珠玉，飞扬富羽翰。近从烟际辨，远入雾中看。鸿爪轻留迹，杨花滚作团。风轮旋蚁磨，车辙转蜣丸。银海光相耀，琼田暖未残。密防虫户启，细补鹊巢完。浅草勾尖没，枯株万木攒。千家如画里，双塔指城端。石滑经桥怯，沙平取径难。几曾填窞井，特为显峰峦。席帽融冰湿，征衣燎火单。茅茨虽易压，穴隙莫相钻。对尔吟惭郢，催余鬓比潘。勿愁灯焰短，直爱酒升宽。朔候何当变，泥涂不肯乾。明朝有奇计，酪酊上归鞍。
二虎歌
作者：查慎行
朝代：清
体裁：古风

湓城连山猛兽多，两虎突入龙开河。腥风伥伥日杲杲，白昼市上无人过。使君视民如赤子，威凤生仪麟有趾。豪强敛戢盗贼清，尔独何为至于此。灌将军庙宋公祠，能捍大患则祀之。撞钟伐鼓会僚佐，第一先焚责巳辞。与神后先俱守土，政拙惭余不如古。爱其父祖及子孙，忍卑孱人饱虓虎。明朝大猎城南闉，毛风血雨迷荆榛。特开一面纵雉兔，死不当罪伤吾仁。须臾虎自林中出，小者先擒大者逸。虽擒一虎戕一人，其势公然两相敌。此时伐罪更有名，合围再往大掩群。潮州鳄鱼必尽杀，不信请读昌黎文。虞人眼疾如鵱鸟，馀勇登崖斗牙爪。咆哮一声山忽裂，火箭飞空碎其脑。黑章黄质毛斑斑，旗杠压肩奏凯还。犹防作力断急縳，血色并出双睛间。道傍观者争太息，自古神功扶正直。百年凶暴一朝除，此事知公有阴德。江边户户皆椎牛，从此山无樵采忧。诗成大笑冠缨绝，我正欲作匡庐游。
二郎神·午日风雨残酒薰人竟成薄醉友人索余题扇填词应之
作者：查慎行
朝代：清
体裁：词

听雨听风，蓦忽地、流光偷换。谁能料、者般客况，南食今年又半。蛮果枇杷偏迟熟，有拨剌、银刀入馔。记马渡清沅，买鱼配酒，去年江馆。相劝。中丞脱略，容参午宴。也不用当门，悬符结艾，幸是把杯人健。醉里词成，拈须微笑，且为旁人题扇。刚梦隔，一缕茶烟，轻飏醒来靠晚。
云尖渡即目
作者：查慎行
朝代：清
体裁：五言绝句

水鸟插头眠，近船忽群去。只有一条溪，前飞落何处。
云石庵和书宣韵
作者：查慎行
朝代：清
体裁：五言律诗

一径入双坞，遥从涧道求。泉枯行汲远，竹密得窗幽。日气通停午，涛声捲上头。踞高真得势，矮屋也如楼。
五乳峰下望黄岩瀑布
作者：查慎行
朝代：清
体裁：七言绝句

五峰融乳气流湿，一穴泄云声满空。落日正悬高树杪，行人却在雨丝中。
五云洞
作者：查慎行
朝代：清
体裁：五言律诗

邓尉山形断，柴庄岭脉延。言寻五云洞，试酌钵盂泉。草偃秋迷径，林深午见天。老僧年七十，揖客鸟巢边。
五十生日德尹次二苏兄弟生日唱和诗为寿次答二首·其一
作者：查慎行
朝代：清
体裁：古风

百年突过半，千虑鲜得一。无闻世或疑，衰贱天所骘。妄心虽渐退，始愿竟莫必。钟鼓委盲聋，主宾炫名实。穷为东野鸣，拙被南宫黜。那将桑榆晚，坐待婚嫁毕。人言庚寅降，赋命例不吉。吉祥在止止，虚白生尔室。结习顾未忘，时犹弄诗笔。可传或有在，老境知几日。
五十生日德尹次二苏兄弟生日唱和诗为寿次答二首·其二
作者：查慎行
朝代：清
体裁：古风

蹉跎向迟暮，孤露追本始。自我称鲜民，瓶罍久抱耻。有亲养不逮，具体痛疮疻。忍复把一觞，觍颜对儿子。稍欣老兄弟，两杖交头倚。分飞二十年，意料不及此。骄荣落霜叶，浮虑净棐几。庶几共残年，服食胜菊杞。
五更发高碑店
作者：查慎行
朝代：清
体裁：五言绝句

久作京华客，乡程梦易迷。分明茅店月，犹误早朝鸡。
五更渡黄河食顷抵天妃闸
作者：查慎行
朝代：清
体裁：五言律诗

淮强黄势弱，擘箭出盘涡。水碧见樯影，月明来棹歌。蛟龙三舍避，鸥鹭两涯多。不用占风色，闻鸡已渡河。
五月二十五日随驾发畅春苑晚至汤山马上口占四首·其一
作者：查慎行
朝代：清
体裁：七言绝句

雨馀沙碛净无泥，瓜蔓秧针绿满畦。共识君王爱民意，村村驻辇看扶犁。
五月二十五日随驾发畅春苑晚至汤山马上口占四首·其三
作者：查慎行
朝代：清
体裁：七言绝句

军装小队走弓刀，年少曾亲鞍马劳。老去承恩还自愧，重蒙天上赐征�。
五月二十五日随驾发畅春苑晚至汤山马上口占四首·其二
作者：查慎行
朝代：清
体裁：七言绝句

閒按舆图考地名，承平畿甸古长城。词臣频日承宣唤，特许班随豹尾行。
五月二十五日随驾发畅春苑晚至汤山马上口占四首·其四
作者：查慎行
朝代：清
体裁：七言绝句

炎景当空日正长，潺潺汤峪水如汤。泉源万斛皆天泽，化作人间六月凉。
五月二十六日到家惊闻儿建京师讣信伤惨而作七首·其一
作者：查慎行
朝代：清
体裁：古风

去岁夏四月，儿来告行期。我时卧在床，汝去故迟迟。我欲速汝出，慰汝以好辞。为言吾虽衰，岁月尚可支。铨除汝已及，行且把一麾。勿论地远近，三年望旋归。讵料凶问来，哀哉甫及期。此语恍如昨，此情痛难追。
五月二十六日到家惊闻儿建京师讣信伤惨而作七首·其七
作者：查慎行
朝代：清
体裁：古风

向涉释氏书，死生委达观。乃复为儿辈，白头作悲酸。有情则有生，生理断故难。亲知苦相劝，至痛非旁宽。有时强自排，触绪仍万端。神伤不在外，老泪无多弹。
五月二十六日到家惊闻儿建京师讣信伤惨而作七首·其三
作者：查慎行
朝代：清
体裁：古风

延陵丧长子，其殓服以时。反服有苴麻，童仆或未知。倚赖者季父，视汝犹视儿。稍用慰老怀，附身审所宜。一棺隔江河，魂气无不之。庶几先入梦，报我归来期。
五月二十六日到家惊闻儿建京师讣信伤惨而作七首·其二
作者：查慎行
朝代：清
体裁：古风

一家仕同朝，出处分相谋。父既罢官去，子当偕归休。奈何复遣行，夙疾况未瘳。致汝道路死，非汝命不犹。为父实不仁，自伤还自尤。嗟嗟悔已晚，馀憾彻九幽。
五月二十六日到家惊闻儿建京师讣信伤惨而作七首·其五
作者：查慎行
朝代：清
体裁：古风

儿初宰束鹿，律已慎以清。天子实嘉乃，纶褒为我荣。安溪贤相公，谓汝性朴诚。不让古循吏，行当大家声。生邀君相知，既没保令名。恩深一未报，改秩俄殒生。头衔亦何用，聊可书铭旌。
五月二十六日到家惊闻儿建京师讣信伤惨而作七首·其六
作者：查慎行
朝代：清
体裁：古风

儿生乃冢孙，及见祖考妣。祖没五十三，儿齿十一矣。儿亡四十八，少祖五年耳。家世孰高年，吾今踰六纪。人间愧为父，地下愧为子。孰与游九京，颓龄谅无几。
五月二十六日到家惊闻儿建京师讣信伤惨而作七首·其四
作者：查慎行
朝代：清
体裁：古风

祖宗二百年，庭诰闲有家。自汝为吾子，劳少爱颇多。粹质本性生，不烦追琢加。岂惟弛扑教，抑且忘叱呵。自从处庭帏，迨试政事科。所至靡失德，后生可观摩。天若假以年，成就当如何。呜呼今已矣，家运薄则那。
五月二十六日喜雨
作者：查慎行
朝代：清
体裁：七言律诗

前夕斋坛撤醮回，西郊今日忽闻雷。一轩傍水看云起，万木无风待雨来。圣与天通终应祷，人言旱久未成灾。愿敷甘泽沾濡意，肤寸崇朝遍九垓。
五月二十四日驻跸密云连夕大雨
作者：查慎行
朝代：清
体裁：七言律诗

辇路凉生暑乍融，到来连夜雨兼风。四山雷转车声外，万帐灯浮水气中。入梦以闻泥滑滑，占晴行见黍芃芃。频年眊笔惭无补，枕上吟成愿岁丰。
五月初九日上御渊鉴斋召大学士玉书廷敬工部尚书鸿绪学士升元升壮履原祁编修瑄廷仪廷玉名世慎行廷锡等入至云步石赐坐赐馔毕人赐荷花一瓶随命由蕊珠院延赏楼泛舟回直庐感恩纪事恭赋七言律诗四首·其一
作者：查慎行
朝代：清
体裁：七言律诗

身依禁闼巳三年，天上方知更有天。杨柳桥通星汉畔，芙蓉槛绕御床前。游同灵沼鱼真乐，听到伽陵鸟亦仙。云步石边联步入，临流高下列芳筵。
五月初九日上御渊鉴斋召大学士玉书廷敬工部尚书鸿绪学士升元升壮履原祁编修瑄廷仪廷玉名世慎行廷锡等入至云步石赐坐赐馔毕人赐荷花一瓶随命由蕊珠院延赏楼泛舟回直庐感恩纪事恭赋七言律诗四首·其三
作者：查慎行
朝代：清
体裁：七言律诗

诏恩半日许回翔，昆阆迟迟昼倍长。贝阙珠宫环四际，十洲三岛俨中央。翠屏开处云流影，綵鹢飞来水拂香。共识天颜多霁色，雨馀风物借辉光。
五月初九日上御渊鉴斋召大学士玉书廷敬工部尚书鸿绪学士升元升壮履原祁编修瑄廷仪廷玉名世慎行廷锡等入至云步石赐坐赐馔毕人赐荷花一瓶随命由蕊珠院延赏楼泛舟回直庐感恩纪事恭赋七言律诗四首·其二
作者：查慎行
朝代：清
体裁：七言律诗

咫尺夔龙接武随，从容宣劝坐移时。烟霄画入丹青动，殿阁凉生草木知。有数遭逢关气数，无私造化荷恩私。苑门隔日先传唤，应是今朝下直迟。
五月初九日上御渊鉴斋召大学士玉书廷敬工部尚书鸿绪学士升元升壮履原祁编修瑄廷仪廷玉名世慎行廷锡等入至云步石赐坐赐馔毕人赐荷花一瓶随命由蕊珠院延赏楼泛舟回直庐感恩纪事恭赋七言律诗四首·其四
作者：查慎行
朝代：清
体裁：七言律诗

玉井移根迥不同，秘瓷人赐一枝红。茎从新折流晨露，蕊为含开带好风。擎出荣随丞相后，携归香满禁垣东。此生直愿依蒲藻，长在烟波浩淼中。
五月初十日出狱后感恩恭纪
作者：查慎行
朝代：清
体裁：七言律诗

来著寒衣去暑衣，半年囚服在圜扉。毁巢完卵初非望，溉釜烹鱼敢忆归。波累门房从古有，矜全父子似今稀。雷霆雨露皆天泽，感到难言泪暗挥。
五月廿二日出都仍宿长新来时旅店
作者：查慎行
朝代：清
体裁：五言律诗

芦沟向南去，沙石转苍湾。大道半淹水，初程重见山。已无三宿恋，秪有两人还。逆旅曾吾识，垂头亦惨颜。
五月朔赐高丽米粽恭纪
作者：查慎行
朝代：清
体裁：七言律诗

清暑初交殿角风，又传节物近天中。灵符旧系千丝缕，玉粒新颁五采筒。青蒻香分菖叶绿，银盘光射石榴红。云帆不却三韩贡，拜赐还教纪祖功。
五杂组九首·其一
作者：查慎行
朝代：清
体裁：古风

五杂组，玄黄帛。往复还，牛马迹。不得已，主避客。
五杂组九首·其七
作者：查慎行
朝代：清
体裁：古风

五杂组，青紫楦。往复还，新旧券。不得已，钱神论。
五杂组九首·其三
作者：查慎行
朝代：清
体裁：古风

五杂组，双鸂鶒。往复还，两蛱蝶。不得已，君弃妾。
五杂组九首·其二
作者：查慎行
朝代：清
体裁：古风

五杂组，新嫁娘。往复还，游冶郎。不得已，时世妆。
五杂组九首·其五
作者：查慎行
朝代：清
体裁：古风

五杂组，蛮氍毹。往复还，井辘轳。不得已，归来乎。
五杂组九首·其八
作者：查慎行
朝代：清
体裁：古风

五杂组，蝶恋花。往复还，蜂趁衙。不得巳，东西家。
五杂组九首·其六
作者：查慎行
朝代：清
体裁：古风

五杂组，罗浮雀。往复还，华表鹤。不得已，生处乐。
五杂组九首·其四
作者：查慎行
朝代：清
体裁：古风

五杂组，刺绣手。往复还，贝锦口。不得已，掩耳走。
五老峰观海绵歌
作者：查慎行
朝代：清

峭帆昔上鄱阳船，我与五老曾周旋。两尘相隔骨不仙，蹉跎负约十四年。近来稍知厌世缠，筋力大不如从前。扶行须杖坐要箯，绝境敢与人争先。山神手握造化权，走入南极分炎躔。鞭羊欲从后者鞭，假以半日登高缘。风清气爽秋景妍，芙蓉千丈开娟娟。长江带沙黄可怜，湖光争洗颜色鲜。背负碧落盖地圆，尺吴寸楚飞鸟边。初看白缕生栖贤，树杪薄罥兜罗绵。移时腾涌覆八埏，四傍六幕一气连。滔滔滚滚浩浩然，浑沌何处分坤乾。近身扁石履一拳，性命危寄不测渊。阳乌？扑光倏穿，饥蛟倒吸无留涎。以山还山川自川，五老依旧排苍巅。来如幅巾裹华颠，去如解衣袒两肩。酒星明明飞上天，人间那得留青莲。此时此景幻莫传，顷刻变灭随云烟。
五老峰观海绵歌
作者：查慎行
朝代：清
体裁：古风

峭帆昔上鄱阳船，我与五老曾周旋。两尘相隔骨不仙，蹉跎负约十四年。近来稍知厌世缠，筋力大不如从前。扶行须杖坐要箯，绝境敢与人争先。山神手握造化权，走入南极分炎躔。鞭羊欲从后者鞭，假以半日登高缘。风清气爽秋景妍，芙蓉千丈开娟娟。长江带沙黄可怜，湖光净洗颜色鲜。背负碧落盖地圆，尺吴寸楚飞鸟边。初看白缕生栖贤，树杪薄罥兜罗绵。移时腾涌覆八埏，四傍六幕一气连。滔滔滚滚浩浩然，浑沌何处分坤乾。近身扁石履一拳，性命危寄不测渊。阳乌�扑光倏穿，饥蛟倒吸无留涎。以山还山川自川，五老依旧排苍巅。来如幅巾裹华颠，去如解衣袒两肩。酒星明明飞上天，人间那得留青莲。此时此景幻莫传，顷刻变灭随云烟。
亡室柩前焚黄再作一首
作者：查慎行
朝代：清
体裁：五言律诗

一道黄麻制，存亡乃异辞。秪缘吾有愧，不谓尔无知。地下应含笑，生前未展眉。谢恩怜孑影，收涕为群儿。
亢旱苦唫四章·其一
作者：查慎行
朝代：清
体裁：古风

居非永熟乡，两世且拙宦。归田踰一纪，仰屋屡永叹。初来亲故疏，近遣僮奴散。儿孙累十口，稚弱居过半。颇觉生理艰，颓龄乏长算。何当委时运，付以一笑粲。
亢旱苦唫四章·其三
作者：查慎行
朝代：清
体裁：古风

年年秋八月，种菜及是时。自从亢旱来，风燥土不滋。荷锄破完块，投种计已迟。甲拆稍萌牙，蟥口甘如饴。呜呼菜色民，自古乃有之。今方愁岁馑，岂独啼年饥。
亢旱苦唫四章·其二
作者：查慎行
朝代：清
体裁：古风

荒政缓催科，明明新诏制。陋邦亦王土，徵发当此际。皇天久不雨，瞻仰星有暳。郡符夜到门，猛挟雷霆势。贫家窘仓猝，虑不及卒岁。尽典禦冬衣，而充夏秋税。
亢旱苦唫四章·其四
作者：查慎行
朝代：清
体裁：古风

此乡本瘠壤，寥落穷氓居。乐岁尚歉㱂，户鲜升斗储。十年罹海患，疾痛况未舒。熬波久无盐，竭泽兼无鱼。何以置此辈，俾安作息馀。吾诗倘可风，闻者盍采诸。
交河道中闻人称河间县政绩之美辄述其语寄彭椒嵓明府
作者：查慎行
朝代：清
体裁：古风

客经新桥驿，泊舟交河湄。偶逢垂白叟，借问邑宰谁。莅兹凡几年，当官何设施。叟置不一荅，别举巳所知。为言河间府，畿南极冲疲。两州十五县，首县又难治。黄昏簿书交，白昼羽檄驰。四野杂庄户，土著留孑遗。责之办赋税，肉尽空腔皮。可怜牧民官，往往犹鞭笞。追呼力不任，窜身并归旗。方将计囊橐，焉问疾苦为。前年来好官，忠信神明慈。闻官乃彭姓，门第江南推。祖父尽公卿，家业贫难支。到官但饮水，一意存抚绥。不承上司喜，不顾同列嗤。不假左右手，不烦诰诫辞。赤子视吾民，子忍父母欺。即如春夏交，输课有常期。鼕鼕三堂鼓，出早退每迟。文书赴期会，閒暇无停披。木匦设中央，金钱随所赍。吏前但执算，母许参一词。一日投百封，数计若察眉。半月率满匦，封识宛不移。明朝上大府，手不沾毫釐。自馀了无事，止酒或赋诗。官清民方宽，渐渐归流离。厸来俗大变，迥绝非曩时。朝廷方勤民，下问旁诹咨。大府昨荐达，某官转高资。分明驯雉歌，载在墨吏碑。坐令惠爱政，平平觉无奇。谁能持此情，流传向京师。言罢叹息去，春风吹鬓丝。
京口和韬荒兄
作者：查慎行
朝代：清
体裁：七言律诗

江树江云睥睨斜，戌楼吹角又吹笳。舳舻转粟三千里，灯火沿流一万家。北府山川馀霸气，南徐风土杂惊沙。伤心蔓草斜阳岸，独对遥天数落鸦。
京口遇朱悔人
作者：查慎行
朝代：清
体裁：七言律诗

丁卯桥荒感再经，劳人双鬓各星星。一帆北固烟初暝，二月南徐草未青。京洛梦回同断梗，江湖天阔但浮萍。春愁满眼分襟路，怕上旗边旧酒亭。
京城西南丰台芍药最盛余未尝一寓目也今年与唐实君有约同赏复匆匆出都长途春杪省记前言时实君已捷南宫矣作诗以寄兼示梁药亭郑禹梅王后张张寄亭吕山浏徐虞门孙恺似王令贻陆冠周汤西崖吴元朗陈仲夔钱朗行皆同年进士也
作者：查慎行
朝代：清
体裁：七言律诗

四年骑马客京华，不问丰台卖酒家。巳约同游向春尾，独怜回首又天涯。驩场易醒繁华梦，贫女羞簪富贵花。但是成名宁论晚，少年能得几人誇。
京师与德尹守岁用少陵飞腾暮景斜句为韵各赋古诗五首·其一
作者：查慎行
朝代：清
体裁：古风

劳薪无停轮，弱羽宜退飞。与子各衰晚，初心尚依依。川流日夜东，造化一逝机。去者既不返，来者终安归。百年几寒暑，一夕毋相违。
京师与德尹守岁用少陵飞腾暮景斜句为韵各赋古诗五首·其三
作者：查慎行
朝代：清
体裁：古风

寥寥夜向晨，冉冉岁云莫。岂无一樽酒，惜此佳节度。雕盘饤肥烹，彼嗜非余慕。瓶罂贮旨蓄，义取咄嗟具。天明有朝参，饱啖黄齑去。
京师与德尹守岁用少陵飞腾暮景斜句为韵各赋古诗五首·其二
作者：查慎行
朝代：清
体裁：古风

庭除带积雪，门巷馀残冰。雪后冰尚坚，寒光互棱层。照我头上发，射我窗上灯。我醉两不知，流光兀腾腾。桑榆有馀暖，忍冻非汝能。
京师与德尹守岁用少陵飞腾暮景斜句为韵各赋古诗五首·其五
作者：查慎行
朝代：清
体裁：古风

儿孙在畿县，兄弟居京华。计里五百馀，相望如褒斜。一门尽旅食，老境终思家。此时山中梅，苔枝应已花。吾方作归梦，街鼓幸缓挝。
京师与德尹守岁用少陵飞腾暮景斜句为韵各赋古诗五首·其四
作者：查慎行
朝代：清
体裁：古风

壮岁轻别离，东西浪驱骋。回思畴昔事，过眼须臾景。明诏歘见徵，浮踪合萍梗。半生参与商，此夕形随影。再拜感君恩，官似居乡井。
京师中元词二首·其一
作者：查慎行
朝代：清
体裁：七言绝句

万柄红灯裹绿纱，亭亭轻盖受风斜。满城荷叶高钱价，不数中原洗手花。
京师中元词二首·其二
作者：查慎行
朝代：清
体裁：七言绝句

铜盘小拍坐张灯，手指城东满月升。从此夜游凉似水，渐无人卖担头冰。
人日出郊
作者：查慎行
朝代：清
体裁：古风

老夫新年年六十，酬应昏昏忘盥栉。朝来准拟出郊行，走马看山作人日。西风扑面飞黄埃，忽忆故园新种梅。诗成寄问草堂弟，腊尾春头开未开。
人日同孙松坪张汉瞻杨晚研宫友鹿钱亮功方拱枢吴元朗蒋杨孙家德尹集王赤抒邸舍分赋上元灯八首 其二 葫芦灯
作者：查慎行
朝代：清
体裁：七言绝句

瓶口红光忽吐蜺，醉人相对舌如箕。却因酒具名相似，记起花时鸟劝提。
人日同孙松坪张汉瞻杨晚研宫友鹿钱亮功方拱枢吴元朗蒋杨孙家德尹集王赤抒邸舍分赋上元灯八首 其八 屏风灯
作者：查慎行
朝代：清
体裁：七言绝句

三尺孤光一片冰，当筵珠翠照何曾。眼昏巳少看花分，更隔看花雾一层。
人日同孙松坪张汉瞻杨晚研宫友鹿钱亮功方拱枢吴元朗蒋杨孙家德尹集王赤抒邸舍分赋上元灯八首 其六 鱼灯
作者：查慎行
朝代：清
体裁：七言绝句

星桥锁动沸波涛，人海中间涌巨鳌。多少书蟫曾饱死，让他枵腹事焚膏。
人日同孙松坪张汉瞻杨晚研宫友鹿钱亮功方拱枢吴元朗蒋杨孙家德尹集王赤抒邸舍分赋上元灯八首 其四 老人灯
作者：查慎行
朝代：清
体裁：七言绝句

故䊺形容大可怜，敢同南极指星躔。誇人只有香山老，张丈前头炫少年。
人日同孙松坪张汉瞻杨晚研宫友鹿钱亮功方拱枢吴元朗蒋杨孙家德尹集王赤抒邸舍分赋上元灯八首·其一
作者：查慎行
朝代：清
体裁：七言绝句

四垂罗带影飘飘，一线中悬爱细腰。莫傍市门轻衒影，有人依样要偷描。
人日同孙松坪张汉瞻杨晚研宫友鹿钱亮功方拱枢吴元朗蒋杨孙家德尹集王赤抒邸舍分赋上元灯八首·其七
作者：查慎行
朝代：清
体裁：七言绝句

一幅轻纱隔座深，芸窗小立夜沈沈。不争六曲屏山好，虚费人间屈戍金。
人日同孙松坪张汉瞻杨晚研宫友鹿钱亮功方拱枢吴元朗蒋杨孙家德尹集王赤抒邸舍分赋上元灯八首·其三
作者：查慎行
朝代：清
体裁：七言绝句

伛偻聊为秉烛游，似曾阅世笑蜉蝣。朱门光景番番换，几辈相看到白头。
人日同孙松坪张汉瞻杨晚研宫友鹿钱亮功方拱枢吴元朗蒋杨孙家德尹集王赤抒邸舍分赋上元灯八首·其五
作者：查慎行
朝代：清
体裁：七言绝句

鳞鬣妆成画不如，竿头擎出晚晴初。九衢尘净月如水，一队人随一队鱼。
人日和朱大司空作
作者：查慎行
朝代：清
体裁：七言绝句

才到春晴马意骄，金沟流水玉河桥。东风吹绿鳞鳞活，倒捲馀寒上柳条。
人日喜辜孝廉会可至即次去年初入书局原韵
作者：查慎行
朝代：清
体裁：七言律诗

白须红颊气横秋，入座争输第一筹。胜里有花如送喜，眼前唯醉可销愁。新年未爽寻梅约，好友何烦出谷求。廊庙山林俱分定，劝君莫作杞人忧。
人日武陵西郊阅武二首·其一
作者：查慎行
朝代：清
体裁：七言律诗

鹰扬荡决势无前，觭角相持又一年。岂谓陈汤宽吏议，尚烦充国策屯田。桃花色映巴滇马，杏叶装成子弟鞯。漫说秦人曾避地，而今此地是穷边。
人日武陵西郊阅武二首·其二
作者：查慎行
朝代：清
体裁：七言律诗

如荼如火望中分，鼓角铙钲一路闻。黑齿旧疆仍结垒，绿旗别队自将军。辕门谁上平蛮策，朝议先颁谕蜀文。输与书生工算奕，疏帘残局转斜曛。
人日赴榆村兄真率会二首·其一
作者：查慎行
朝代：清
体裁：七言绝句

七十三翁齿最先，人言兄乃地行仙。白头兄弟肩相并，不敢誇张说少年。
人日赴榆村兄真率会二首·其二
作者：查慎行
朝代：清
体裁：七言绝句

容易开尊得故乡，况逢雪后好风光。梅花消息巡檐近，绝胜题诗寄草堂。
人日雨中迟公漪不至
作者：查慎行
朝代：清
体裁：古风

夜梦罗浮春，碧桃千树霞。醒来枕上雨，落尽城中花。东风冷笑人，谓若坎井蛙。当门列雉堞，云雾重周遮。我懒不能出，招呼及邻家。速客客不来，举杯还自嗟。一欢难强致，由命匪由他。
仆旧有青田冻石一枚归晚研六年矣顷遇范子方仲于京师范精于篆刻许为我摹小印而此间觅佳石不易得意欲晚研反我故物作诗先之
作者：查慎行
朝代：清
体裁：古风

凿石雕虫鱼，此举谁作俑。后来琢山骨，价比大小珙。匹夫怀奇珍，惴惴初抱恐。连城既入赵，负曲敢虚拥。和璧竟归秦，陋邦手徒拱。自兹嗜好捐，万事成阘茸。残编任饱蠹，退笔讵铭冢。空凭咄咄书，砚乏纤纤捧。何当馀结习，往往吟肩耸。好事偶分笺，涂鸦每惭悚。丹砂缀小印，纸尾毋巳冗。范子故见嗤，刓敝宝非种。掷地作石声，从旁乃怂恿。当时巾笥蓄，有若蛾化蛹。去我今六年，居然恋新宠。刻舟劳记剑，触物心犹竦。昨日聊叩君，机锋斗针孔。秘藏戒轻出，防我或好勇。攫之宁非颠，健者岂惟董。输攻力易竭，墨守计仍巩。不如且姑缓，静俟天倪动。奇巧出穷人，诗端忽喷涌。明朝走尺蹄，待命不旋踵。盟渝息壤旧，归视汶田重。在我犹在君，报章行及奉。
仇山村诗翰一卷乙丑秋于竹垞寓斋见之偕故友魏禹平题名其后未几此卷归吾乡高文恪公又二十九年癸巳公之孙砺山携至京师属余题句存殁之感怆然于中聊附数言以志岁月
作者：查慎行
朝代：清
体裁：七言律诗

四百馀年翰墨新，流传重是宋遗民。论诗正尔空当代，展卷浑如遇故人。世阅古今双转烛，事关存殁一伤神。先公手泽依然在，肯使桓厨赝乱真。
今年拟不作诗复为友人牵率破戒口占自解
作者：查慎行
朝代：清
体裁：七言绝句

年来百事多颓废，何必于诗苦用心。正尔苦心谁复识，尧夫自有打乖吟。
介庵上人新住古衡丙舍赠以六言二绝·其一
作者：查慎行
朝代：清
体裁：六言诗

插竹编篱作苦，灌园抱瓮忘机。畟畟松风吹带，漙漙草露沾衣。
介庵上人新住古衡丙舍赠以六言二绝·其二
作者：查慎行
朝代：清
体裁：六言诗

老去师宜住静，佳时我定来游。一段因缘不浅，两条拄杖交头。
介庵叔惠菊花
作者：查慎行
朝代：清
体裁：五言律诗

宗老移花到，家童扫地迎。浇深经夏旱，开晚及秋晴。酒复何人送，诗从即事成。浊醪留一醉，珍重见君情。
从㟃峿骑骡至红花埠
作者：查慎行
朝代：清
体裁：七言绝句

㟃峿小驿勃姑啼，路入徐州渐向西。若要看花须趁早，防他一雨便成泥。
从万寿寺经百花园
作者：查慎行
朝代：清
体裁：七言律诗

草烟竹霭午霏霏，行尽悬崖接翠微。过夏客餐尝笋去，隔林僧担卖茶归。秾花绕砌晴添艳，乳水流田土渐肥。自觉向南风候暖，早秋时节尚生衣。
从东山大悲阁步上南山道院
作者：查慎行
朝代：清
体裁：七言律诗

山北山南一径通，又从绀宇扣琳宫。千年树老根穿石，百尺梯危势转空。上界神仙风肃肃，下方楼阁雨濛濛。羽人何福能消受，长在晨霏夕霭中。
从兰阳渡黄河入大梁境
作者：查慎行
朝代：清
体裁：七言绝句

马头半月看烟鬟，行过燕关渐轵关。今日中流回首望，黄河截断太行山。
从刺蘼园步至陶然亭
作者：查慎行
朝代：清
体裁：七言律诗

未觉年衰腰脚顽，意行随步有跻攀。雨馀天气清和候，城角人家墟墓间。柏子庭空移白日，荻苗水涸转苍湾。此来直与孤亭别，贪得凭栏一晌閒。
从十里望抵晏城
作者：查慎行
朝代：清
体裁：七言绝句

春塍雨润少飞沙，别取林坳一道斜。红袖倚门桃傍井，又缘迷路得看花。
从姊丁节母八十寿令子修远来乞诗
作者：查慎行
朝代：清
体裁：古风

吾家贤姊丁节母，年二十七称未亡。是时殉夫势不可，有儿在抱姑在堂。夫之两弟尚小弱，形影相傍何伥伥。妇供子职母兼父，兄道亦以丘嫂当。皇天欲贞苦节苦，一一艰瘁教亲尝。妆贫固已少簪珥，时绌又复罹凶荒。泪流继血食有指，骨尽吸髓炊无粮。秋看乌哺感鱼菽，春睹燕乳怜秕糠。晨舂宁资相杵力，夜绩肯借邻檠光。全家仰俯赖操作，母不自白旁人伤。阿婆下世两叔娶，寡鹄矢志孤雏偿。父遗一经课使读，世业克绍孙成行。乾坤岂终靳雨露，松柏要必经冰霜。蓼荼茹尽蔗味出，佳境渐入今方将。母年八十儿六十，白须綵袖前称觞。中秋节近风物爽，桂树蔌蔌飘天香。月中之兔为捣药，长生会得仙娥方。
从孙东木赠我石徂徕集及旧墨二挺口占以报
作者：查慎行
朝代：清
体裁：七言绝句

手生惯使雪堂墨，眼暗爱看抄本书。勿笑老饕贪尽取，譬尝熊掌得兼鱼。
从孙恒侯自淮安送我渡河口占志别
作者：查慎行
朝代：清
体裁：七言律诗

吹断西风雁一绳，离情乡思两瞢腾。醉冲白日孤城雾，晓渡黄河十里冰。去意随蛇遮不住，识涂如马老偏能。未应轻别淮南路，只影从挑夜夜灯。
从宿迁登舟连夜渡河
作者：查慎行
朝代：清
体裁：五言律诗

劳筋贪暂息，买棹听渔歌。渐与江淮近，自然鸿雁多。涸沙无断岸，急浪有盘涡。忽报晨冰合，吾舟已渡河。
从屯溪坐竹筏至休宁县
作者：查慎行
朝代：清
体裁：五言律诗

江路西来尽，轻装称竹船。人家新屋宇，村落好山川。沙塌鱼跳岸，芦荒雁下田。怕谈兵火事，犹记八年前。
从庙市买梅花水仙二盆口占二绝·其一
作者：查慎行
朝代：清
体裁：七言绝句

取意原从冰雪间，水边林下总怡颜。黄花过后无聊赖，又破先生一掬悭。
从庙市买梅花水仙二盆口占二绝·其二
作者：查慎行
朝代：清
体裁：七言绝句

根株高下手亲栽，嫩蕊多凭火力催。好与冷官添暖热，一房红日看花开。
从栗里渡柴桑桥至鹿子坂访醉石观靖节祠
作者：查慎行
朝代：清
体裁：古风

陶公家柴桑，地本接栗里。高贤栖隐处，土物觉清美。风翻紫芋苗，雨绽红莲米。平坡树簇簇，枉渚波瀰瀰。徘徊山东南，何处访故阯。逢人辄问姓，觊遇陶氏子。但见丱角翁，叱牛入烟里。先生在当日，逃禄如脱屣。至今山下柳，尚识折腰耻。肯令后世名，人人得轻指。闻风感顽懦，即此可以起。
从横塘晚至木渎舟中寒甚
作者：查慎行
朝代：清
体裁：七言律诗

西北风狂野气昏，船窗拥火取微温。残阳正堕塔边寺，薄雪未消湖外村。木尽脱时喧鸟雀，稻成堆处散鸡豚。可怜岁晚不归客，对景踌躇思故园。
从水尽头步上五花寺阁
作者：查慎行
朝代：清
体裁：七言律诗

数折溪桥接水源，乱鸦高树又村前。路危涧阻千重石，山偪窗开一面天。佛界偶来宜白昼，帝城难辨是苍烟。留诗莫作匆匆去，胜境吾将借榻眠。
从河口陆行至铅山县三十里间山水清佳老樟古桂不记其数皆千年以外树也所至辄流连其下自悔舟中诮顽石之作复赋此诗邀竹垞再和
作者：查慎行
朝代：清
体裁：古风

溪回峰峦奇，云日互亏蔽。两边尽古木，曲径入苍翠。行人杂负戴，偃憩随所至。如开步障阴，下可万间庇。想当生材初，造物本无意。荣枯非分定，蒙养在托地。我昨嘲顽山，无端坐好事。目前不见睫，几欲一槩视。向来身未经，卤莽悔轻议。譬诸觇他邦，不仁在高位。辄云彼无人，贤者岂终弃。作诗还自哂，一解前言戏。
从洪光寺下十八盘取道而归
作者：查慎行
朝代：清
体裁：古风

洪光我昨到，石径盘晓霼。不知眼界宽，但觉足力费。兹游及晴爽，胜境天所乞。泠泠松上风，倒洒泉泌沸。路穷寺门出，气象非昔谓。关河划然分，有若列泾渭。平畴棋布罫，万象经错纬。旧游领新得，啖蔗饫馀味。重寻周历处，画像俨中贵。辉辉金碧光，尚压一山气。峰高此为最，兴尽我犹未。何当蹑其巅，西览韩赵魏。
从洴练出西氿二首·其一
作者：查慎行
朝代：清
体裁：七言绝句

到此无风也自凉，绕身四面是湖光。舟人遥指宜兴县，孤塔对船如笋长。
从洴练出西氿二首·其二
作者：查慎行
朝代：清
体裁：七言绝句

芦滩浅处作人立，白鹭一群如白衣。何事近船还引避，故应惭我未忘机。
从渡水桥步行至武山小憩吴氏园亭十四韵
作者：查慎行
朝代：清
体裁：五言排律

过桥才半里，空阔得平原。野艇笭箵渡，斜阳䆉稏村。晚来鱼论斗，僻处犬依樊。岁稔松醪贱，秋辞社鼓喧。草根惊雉起，木末见鸦翻。面面帆移岸，家家水到门。泉清能止渴，山浅易寻源。又接攀跻路，重窥种植园。罥衣橙刺密，耀眼橘头繁。旧叶荷倾沼，新泥菊上盆。苔滋行每滑，石好坐能温。隔竹传壶箭，随花倚画轩。何须问生理，即此是仙源。远色苍然合，归途月有痕。
从湖州至四安舟中大雨
作者：查慎行
朝代：清
体裁：古风

山回两崖高，路尽一川狭。春流不盈尺，野艇容恰恰。正赖急雨来，须臾同放闸。孤篷支两膝，兀坐如被压。问路屡见绐，方言乱鹅鸭。纡迟终到岸，我有安心法。首路又登山，回头忆清霅。
从监利至荆州途中作
作者：查慎行
朝代：清
体裁：七言律诗

馀恨空传割据还，青天了了隔江山。人来小雨初晴后，秋在垂杨未老间。望远易成千里隔，时危敢爱一身閒。荆州亦是从军地，怪得参军语带蛮。
从磨石口至翠云庵
作者：查慎行
朝代：清
体裁：七言绝句

乱山中有崎岖路，时听征车撼石声。行过翠云尘乍少，马头麦浪绿初成。
从院长乞园中新笋次昌黎和侯恊律咏笋二十六韵
作者：查慎行
朝代：清
体裁：五言排律

及见初移植，清阴渐满轩。万竿殊不恶，五�遽为烦。筱簜年将老，筼筜定有孙。远旬雷启蛰，前夜雨翻盆。验长才分寸，争高自晓昏。密侵苔锦厚，尖透麦风温。凤咮形粗具，龙雏势欲鶱。攒攒犀角利，隐隐豹斑存。行列虽无次，纵横亦有垠。合充嘉客馔，何待老饕言。趁取犹含箨，兼当未易根。斫教开鹤径，养秪护羝藩。几费轻笼贮，曾劳重马奔。千钱空市肆，束帛吝丘园。昔享山僧供，今希地主恩。须防行碍屐，那计避踰垣。芼岂资姜桂，香应敌�荪。釜烹怜久缺，台馈望头番。贱嗜终成癖，奇珍且勿论。人情知贵少，物类要删繁。蠹简馀残债，饥肠待饱飧。堪嗤惟食肉，所忌亦当门。正使因风折，何如带土掀。解馋胜嚼竹，劝醉抵留髡。颐朵频搔首，诗成乍悦魂。马军烦走送，炊玉迨朝暾。
仙掌峰瀑布
作者：查慎行
朝代：清
体裁：古风

接笋仙掌峰，入望初联绵。两崖谺然豁，一瀑垂蜿蜒。不从仙翁指间出，却穿左胁下赴六曲为奔川。行人衣沾芒屩滑，拄杖直上孤云巅。崎岖丘前石径转，胡麻小涧当桥边。寻源初自稻田发，三里五里断复连。浅处生菖蒲，深处得种菱与莲。千年老蟾蜍，爬沙亦顽仙。仰天噏其舌，喷水一窍清而圆。始知山前雷轰炮激千丈瀑布水，即是山背涓涓泉。匏樽便向道人借，我懒欲住清凉天。
仙游茅笔歌
作者：查慎行
朝代：清

群山海上来，络绎趋九仙。仙翁此山住，示梦于几先。九仙祠祈梦最灵。山中老樵枕石眠，斧柯断烂不记年。梦中仿佛遇神授，笔花昼吐黄茅天。觉来信手缚不律，巧被笔工偷妙术。遂令九仙祠下三脊茅，用与鸡毛鼠须匹。中书免冠头不秃，菅蒯居然效微质。幸渠一束价未高，殿头簪珥非汝曹。若教朱墨官尽取，便恐仙山成不毛。君不见连山伐竹兔拔毫，铁梳胶缀何其劳。秽史自执奸吏操，直与此辈供锥刀。老夫钞书指生茧，怕搦人间管城管。涂鸦结蚓随尔为，不要残年护吾短。
仙游茅笔歌
作者：查慎行
朝代：清
体裁：古风

群山海上来，络绎趋九仙。僲翁此山住，示梦于几先。山中老樵枕石眠，斧柯断烂不记年。梦中髣髴遇神授，笔花昼吐黄茅天。觉来信手縳不律，巧被笔工偷妙术。遂令九仙祠下三脊茅，用与鸡毛鼠须匹。中书免冠头不秃，菅蒯居然效微质。幸渠一束价未高，殿头簪珥非汝曹。若教朱墨官尽取，便恐仙山成不毛。君不见连山伐竹兔拔毫，铁梳胶缀何其劳。秽史自执奸吏操，直与此辈供锥刀。老夫抄书指生茧，怕搦人间管城管。涂鸦结蚓随尔为，不要残年护吾短。
仙驭弟七十初度以茧纸来乞寿言戏作小仙谣赠之二首·其一
作者：查慎行
朝代：清
体裁：七言绝句

好片霞光软玉笺，笑将润笔抵长钱。一门兄弟皆丹籍，尔是茅家最小仙。
仙驭弟七十初度以茧纸来乞寿言戏作小仙谣赠之二首·其二
作者：查慎行
朝代：清
体裁：七言绝句

莫问三千与大千，五通亦是地行仙。黄眉碧眼如相遇，七十婴儿正少年。
以庭前新枣饷德尹二首·其一
作者：查慎行
朝代：清
体裁：七言绝句

巳经半月申童约，又剩高枝与鸟鹐。比似洞天无核枣，一枚聊解此生馋。
以庭前新枣饷德尹二首·其二
作者：查慎行
朝代：清
体裁：七言绝句

人间千树等封君，此语曾闻货殖云。好笑贫官贫彻骨，一株还就比邻分。
以拙集寄高大立蒙投七言古体长篇推许过分非所敢当辄成小诗八章报谢兼寄曾济苍·其一
作者：查慎行
朝代：清
体裁：七言绝句

初闻檐溜响空庭，又听东轩鹊喜灵。报道门前春涨起，双鱼来自菜花泾。
以拙集寄高大立蒙投七言古体长篇推许过分非所敢当辄成小诗八章报谢兼寄曾济苍·其七
作者：查慎行
朝代：清
体裁：七言绝句

无佛称尊亦可怜，白头兄在弟之前。好邀张丈为同社，许我誇张作少年。
以拙集寄高大立蒙投七言古体长篇推许过分非所敢当辄成小诗八章报谢兼寄曾济苍·其三
作者：查慎行
朝代：清
体裁：七言绝句

自拂小草未经芟，惭愧诗存尚致签。老去敢云声病少，特烦高手与针砭。
以拙集寄高大立蒙投七言古体长篇推许过分非所敢当辄成小诗八章报谢兼寄曾济苍·其二
作者：查慎行
朝代：清
体裁：七言绝句

缠绵真足慰相思，巳得君书又得诗。不独昜春难继和，久将残锦付邱迟。
以拙集寄高大立蒙投七言古体长篇推许过分非所敢当辄成小诗八章报谢兼寄曾济苍·其五
作者：查慎行
朝代：清
体裁：七言绝句

便从于野筮于郊，义在同人最上爻。说与后生曾见否，年将八十始论交。
以拙集寄高大立蒙投七言古体长篇推许过分非所敢当辄成小诗八章报谢兼寄曾济苍·其八
作者：查慎行
朝代：清
体裁：七言绝句

百里烟波怅两乡，停云南北互相望。莼羹未落秋风后，肯棹扁舟过一尝。
以拙集寄高大立蒙投七言古体长篇推许过分非所敢当辄成小诗八章报谢兼寄曾济苍·其六
作者：查慎行
朝代：清
体裁：七言绝句

门稀剥啄故人疏，比并耆英正不如。同学尚馀曾子固，罢官依旧比邻居。
以拙集寄高大立蒙投七言古体长篇推许过分非所敢当辄成小诗八章报谢兼寄曾济苍·其四
作者：查慎行
朝代：清
体裁：七言绝句

曾记京华把一篇，当时唱和独无缘。直从常侍论家学，五十工诗自可传。
以浔酒一樽贻柯云闻其有和诗三章而不具寄意盖嫌少也再作此调之
作者：查慎行
朝代：清
体裁：五言律诗

卖菜多求益，为君酌损之。一樽供卯饮，半醉听晨炊。得陇宜知足，将诗博解颐。木瓜期永好，投我勿迟迟。
以紫檀镂管笔一双馈院长兼呈拙句
作者：查慎行
朝代：清
体裁：古风

客从吴兴来，遗我双不律。森然秋兔颖，毫末羞自匿。削管用紫檀，可手制新出。免冠头不秃，肯入中书室。我老腕力微，何心计赢绌。学书疑有鬼，觅句懒无匹。留之注虫虾，如胶柱鼓瑟。故用移赠公，庶几副其实。吴俞世不作，诸葛法久失。钱沈亦名流，后来费评骘。虽非金与银，镂刻分纂述。犹胜斑与赤，轻脆抱空质。上将点丝纶，次亦标甲乙。含毫特馀兴，挥洒膏继日。新年富新咏，传示盈卷帙。浩汗或掣鲸，精微乃贯虱。储材等武库，应敌在仓卒。不以老见轻，有作例牵率。余虽勉属和，十驾争及一。从公乞馀波，仍以诗侑笔。
以药酒分饷唐实君吴西斋再叠倒韵索和
作者：查慎行
朝代：清
体裁：古风

鸱夷皤腹鼠饮河，就中满贮得几多。玻璃万顷吸不尽，霜风吹浅如碧罗。诗人气粗言语大，镌琢造化将谁何。娄东二生我同调，得第厌上金銮坡。朅来忘分更莫逆，铜斗许和寒郊歌。湖心浅山住隔巷，冲冻踏月频经过。所惭才分非尔敌，赪面未饮长先酡。愁肠酒肺互撑拄，正赖药味相调和。长瓶分饷良有以，愿奢似挟山阴鹅。鸬鹚聊足注半杓，鹦鹉恰好浮双螺。便从唐侯促佳句，更祝吴子蠲微痾。号呶当筵谁是主，剥啄扣户人非他。林魈木客尽逃避，气豪横欲驱群魔。此间差无俗物扰，尚有亭长能相呵。怀哉岁暮盍归去，坐看日夕鸡栖窠。小槽溜溜听压蔗，馋涎乱涌珠跳波。床头一壶堪醉倒，不知门外传更鼍。
以蜜渍生荔支戏成一律
作者：查慎行
朝代：清
体裁：七言律诗

蜡黄封蒂上方奁，两月南中已属厌。筐篚人情怜白晒，瓶罂方法爱红盐。离枝便减三分色，入蜜悬知一味甜。珍重老翁亲手摘，归教儿女得分沾。
以蜜渍鲜荔枝二枚分饷渔璜前辈蒙示绝句二章次韵戏荅·其一
作者：查慎行
朝代：清
体裁：七言绝句

从知物以少为贵，两首诗酬两荔枝。焉得岭南三百颗，博君一颗一篇诗。
以蜜渍鲜荔枝二枚分饷渔璜前辈蒙示绝句二章次韵戏荅·其二
作者：查慎行
朝代：清
体裁：七言绝句

重马驰来几骑尘，开奁分饷孰如新。老饕舌在终能辨，风味依稀似故人。
以诗乞王麓台给谏画山水
作者：查慎行
朝代：清
体裁：古风

娄东富文献，世守邺侯架。太原老奉尝，腕底斡造化。当年书画迹，贵岂文董亚。至今贤子孙，馀韵足潇洒。黄门蚤登第，群从俱方驾。朱紫接乌衣，丹青陋曹霸。朝廷无阙失，邸舍多清暇。坐令拾遗官，风流资酝藉。时时出馀技，落笔妙天下。屏幛满京华，林泉不吾借。箧中一幅纸，欲乞防见诧。生平山水缘，无厚入有罅。搜奇得馀快，历险惯不怕。所愧言少文，烟云经眼乍。如何不自量，见弹求鸮炙。意从良友申，閒请掖垣假。朝来传好语，命以诗易画。我诗颇拙速，敢托不敏谢。古人重践言，相值宁论价。君其勿坚壁，致我长避舍。
以释门五经约注送院长有诗见谢即次来韵奉酬
作者：查慎行
朝代：清
体裁：古风

禅宗空诸无，梵夹实诸有。光同日月照，瑞叶龟龙负。新旧译两伊，一岂殊三九。五经大纲具，五藏条目剖。三十八万言，言言垂不朽。声明先释诂，精理发智母。起教阿含先，修行木叉首。明通彻墙壁，解脱除枷杻。散华与贯华，慧悟非愚守。多罗虽布叶，沤钵必寻藕。我无广诵力，心地未离垢。自从获此书，烦恼变蚬斗。久知缪缄石，猥欲珍享帚。狂缘稍稍歇，幸免怖头走。方丈寄一躯，由旬视四肘。有时或展阅，默坐牢闭口。先生爱我深，采善每锄丑。作诗相扣击，现此霹雳手。秘笈敢自藏，琅函往无咎。愿公调五味，灌顶孰与偶。眼界示空澄，微尘悉抖擞。琉璃无障碍，当见山河否。
以陈鸣远旧制莲蕊水盛梅根笔格为借山七十寿口占二绝句·其一
作者：查慎行
朝代：清
体裁：七言绝句

梅根已老发孤芳，莲蕊中含滴水香。合作案头清供具，不归田舍归禅房。
以陈鸣远旧制莲蕊水盛梅根笔格为借山七十寿口占二绝句·其二
作者：查慎行
朝代：清
体裁：七言绝句

偶然小技亦成名，何物非从假合成。道是抟沙沙不散，与翻新句祝长生。
仲冬二日招诸兄弟续举真率会明日芝田弟诗来次荅一首
作者：查慎行
朝代：清
体裁：七言律诗

弟劝兄酬又一堂，依然同产似君良。小春已过冬犹暖，短晷虽移夜甚长。老去喜为无事饮，兴酣聊斗此身强。明朝梦觉三竿日，始信齐州接醉乡。
任丘遇禹司宾尚基归自闽南以蜜渍荔枝分饷
作者：查慎行
朝代：清
体裁：七言绝句

易栗宁桃已厌尝，爱听风味说南方。费他陆贾千金橐，与致红绡十八娘。
任可将归有诗留别次韵奉送三首·其一
作者：查慎行
朝代：清
体裁：七言律诗

来何草促去何轻，话到临岐百感生。并辔山程驴没淖，对眠禅榻鼠窥檠。豪除湖海陈登气，老傍江关庾信名。行李累君吾转愧，不曾弹铗为鱼羹。
任可将归有诗留别次韵奉送三首·其三
作者：查慎行
朝代：清
体裁：七言律诗

胡麻好种盍言归，怅望郊园白板扉。随水孤萍无定所，出巢双燕又分飞。乡音伴我人馀几，家庆如君世绝稀。也道此番非远别，不知何事倍依依。
任可将归有诗留别次韵奉送三首·其二
作者：查慎行
朝代：清
体裁：七言律诗

欲解孤舟又暂维，留行无计且迟迟。梦回风雨春将老，兴尽江山句益奇。万事到头难逆料，独行何地不相思。人生只有情难割，容易并刀剪乱丝。
任坦公以赵松雪留犊图索题留竹垞斋中闻为偷儿取去戏作绝句荅之
作者：查慎行
朝代：清
体裁：七言绝句

一呷贪泉尽蹠徒，寿春遗事近应无。探囊莫怪工相妒，占断清名是画图。
伏读御制山庄书怀赐大学士诗恭次扇头原韵
作者：查慎行
朝代：清
体裁：七言律诗

雨旸时若验阴晴，无逸心周稼穑氓。夏垄已闻收翠浪，秋场旋见捣红粳。仁风被赐先元老，喜色腾欢遍列卿。共识宸章难仰荅，太和元气在咸英。
会城诸子寄示灯花唱和诗卷戏作二首补未尽言之有·其一
作者：查慎行
朝代：清
体裁：五言律诗

短檠才二尺，高烛或三条。艳蕊能含照，芳心怕被挑。开原资火力，落岂待风飘。老眼浑如雾，从看渐渐消。
会城诸子寄示灯花唱和诗卷戏作二首补未尽言之有·其二
作者：查慎行
朝代：清
体裁：五言律诗

到处传乡信，更番报客过。隔宵疑有谶，诘旦总成讹。萤尾光相似，蝇头焰几何。防他蜂蝶笑，轻命是飞蛾。
传经图诗柴陛升属赋
作者：查慎行
朝代：清
体裁：古风

自从科诏兴，六籍傍注脚。先生玉为律，子弟珠在握。修畛接菑畬，连楹开讲幄。主张三尺喙，出入四寸学。九牛群附毛，五鹿罕折角。可怜遗经在，例取束高阁。前圣多微言，斯人孰先觉。柴生名父子，雅慕过庭乐。渊源想授受，俗笔耻轻搦。向来逐时趋，有力不如荦。回思巾笥业，至味馀香穱。髣髴图画中，梓材勤朴斲。人生不朽名，岂必一第擢。举场虽云淹，世泽优且渥。传家庶无忝，作计良已悫。我亦章句儒，诗成有馀怍。
传经堂歌卓次厚属赋
作者：查慎行
朝代：清
体裁：古风

后生学术无授受，往往谈天哆衍口。春华秋实古难兼，气节文章谁不朽。塘西卓氏本望族，逊国名臣侍郎后。天教一姓留典型，几辈蝉联起诸叟。西京箧衍探源委，北宋儒林辨谁某。煌煌藜火燃太乙，种种琅函发大酉。雕龙馀技矢穿杨，石鼓旧文鱼贯柳。一经三世属名家，两字千秋推作手。颇闻名儒后必大，贤嗣文孙洵非偶。百年榱桷尚如新，别筑祠堂宽十亩。巳看歌颂美轮奂，更莳花竹贻长久。藏经閤閟晓翻书，族谱亭成夜呼酒。才名后先满南国，不比虚名指箕斗。余家盈盈隔带水，累世交情谊称厚。三十年前枯菀分，家运迍邅遘阳九。邺签兵火荡馀劫，陶径柴桑惭世守。老成顿尽人所叹，小子无承良自丑。朅来尘壒逐游惰，笔墨秪用供奔走。祖父遗书读未成，肯堂肯构夫何有。诗成对君三太息，独抱残经莽回首。
伤庭前牡丹四首·其一
作者：查慎行
朝代：清
体裁：七言绝句

别样风光散绮罗，豪家亭榭占春多。天公直似相欺得，不为茅斋剩一窠。
伤庭前牡丹四首·其三
作者：查慎行
朝代：清
体裁：七言绝句

自知未到忘情处，几度徘徊惜好枝。不独我怜人亦尔，空栏客过立移时。
伤庭前牡丹四首·其二
作者：查慎行
朝代：清
体裁：七言绝句

两行枯卉列东西，绿上苔痕路不迷。夜月魂归吾望汝，半年犹护种花泥。
伤庭前牡丹四首·其四
作者：查慎行
朝代：清
体裁：七言绝句

依稀一梦阅繁华，草没庭荒野老家。省却暮年多少事，灰心从此不栽花。
伤李氏外孙朝英
作者：查慎行
朝代：清
体裁：五言律诗

六岁初从傅，居然骨骼成。见人知礼数，怜汝太聪明。殇后嗟无服，悲来剧有情。可堪迟莫眼，洒泪为弥甥。
伯牛冈在�县城东上有冉子庙地非孔道行人罕有过而问者
作者：查慎行
朝代：清
体裁：七言绝句

垂鞭来问伯牛冈，田叟扶犁过我旁。指点人烟最深处，一村新柳似鹅黄。
伴城旅店次徐子大壁间韵
作者：查慎行
朝代：清
体裁：七言律诗

浅草平陂极望通，客程渐入乱山中。坐消髀肉全无为，贫检诗囊幸未空。沙碛凉生荞麦雨，茅檐香过枣花风。却愁长日行难到，又指斜阳一抺红。
住福州半月不及啖荔支而归闻西禅寺老僧痴卖尚无恙临行口占寄之
作者：查慎行
朝代：清
体裁：五言律诗

果熟西禅寺，朱吴记并尝。分甘红计颗，渍蜜白盈筐。一饱事难料，独游神易伤。居僧应笑我，空到荔支乡。
佐衡置酒大观亭招同损持兰坡志邺分韵得岚字
作者：查慎行
朝代：清
体裁：古风

故人置酒城西南，携我晚登百尺岚。大观亭在乔木杪，鹊巢近槛俯可掸。短墙截断万家井，惟见远景浮青蓝。海门一关三百里，白马南下无停骖。南江势与中江合，一折�作蛟龙潭。孤亭如山撼不动，影入明镜光泓涵。舟人水鸟互出没，去者两两来三三。夕阳欲沈沙岸树，疏磬忽报邻僧庵。主呼痛饮客径散，要令耳目留清酣。
何倬云户部招诸同人饮藤花下
作者：查慎行
朝代：清
体裁：古风

前日饮寄园，自辰径终酉。连朝发酒病，解醉仍思酒。一笑赴佳招，相逢复开口。入门庭宇旷，槐荫宽半亩。高格架藤花，有若鱼贯柳。其梢多倒垂，其蔓必上走。蛟螭起拿攫，缨络飘丝绺。翻爱急雨来，不嫌濡我首。殷勤得贤主，谐谑因良友。衣上指唾痕，花前伤老丑。人间好亭馆，岂必皆已有。但愿兴到时，深杯长在手。
余作江州杂诗灌园既垂和续为浔阳行感慨淋漓读之使我心恻因推本其意再成长律四十韵首言风土次序东晋以后迨明初一一窃㨿事终于宁南乙酉之祸此州被乱情形始末略备休养生聚其在斯时乎并邀恒斋太守同赋
作者：查慎行
朝代：清
体裁：五言排律

鼓角悲凉地，山川要害城。一州当孔道，万里控江程。近楚风犹悍，吞吴气未平。凫鹥飞易散，鱼鲔窜多惊。户少移恒业，田硗废力耕。儿童知矢石，妇女识旗旌。不谅流离苦，翻疑性命轻。旧文徵史册，残局怆棋枰。置郡名长易，封王面或黥。大都当用武，未有不称兵。建业朝廷小，浔阳肘腋并。中原方转斗，南服暂维宁。草草图王计，寥寥伐叛声。奸雄虽反覆，使相必忠贞。间倚屏藩重，频扶鼎鼐倾。艰虞经剥运，成败付閒评。是物关天授，伊谁敢力争。每闻称僭窃，旋见就擒烹。昨者民何罪，今来愤尚盈。勤王须奉檄，犯阙尔无名。灞上随儿戏，洄中笑客迎。将军停铠仗，辨士绝冠缨。勿戢兵犹火，搜牢地尽坑。摧残�太酷，屠戮祸交撄。漂血长沟赤，烧空烈焰晴。押纲连万舰，捲甲拔诸营。作俑归曹翰，贪狼甚李成。天诛旋幸伏，杀气骤难清。落籍销灰劫，招魂异死生。若非敷大泽，何以起疲氓。牙蘖枝初发，勾尖草乍萌。及时资爱养，太守赖廉明。冷署依双剑，颓垣寄一楹。涉园除瓦砾，课仆种芜菁。耗折空瓶粟，支吾折脚铛。官贫仍逆旅，吏隐亦柴荆。晓雨排衙坐，春田露冕行。设施看次第，气象卜丰亨。蟋蟀还农俗，琵琶遣宦情。篇成聊纪实，大雅待君�。
余归志已决而行在信至院长固欲相留再呈一律以申前请
作者：查慎行
朝代：清
体裁：五言律诗

世味酸咸别，归心老病交。宁忘鱼在藻，其奈鹤思巢。古有成人美，吾非解客嘲。愿公全末路，道在遁三爻。
余方辑庐山志拟入山访旧迹频为雨阻恒斋有作和之
作者：查慎行
朝代：清
体裁：七言律诗

日日开轩对翠氛，胜游偏阻鹿麋群。不愁湓浦长多雨，但恐匡山化作云。纪事欲真须眼见，异书难便信传闻。一条楖标从僧乞，可要篮舆累使君。
余旧蓄古镜一枚形正方背有飞鱼二鳞鬣生动周遭一百八十乳水银遍裹上著血皴朱砂斑不知何代物也偶阅元�之集马云汉家方镜背有飞鱼与此形模正合元有七律一首载集中疑即马氏故物而今为我有喜续一篇纪之
作者：查慎行
朝代：清
体裁：七言律诗

马家古镜形模异，人世皆圆尔独方。细乳流丹周四角，烂银磨鼻贯中央。出波鳞甲飞如活，透骨颇黎冷放光。知有廉隅难入俗，合归老子为收藏。
余续赋孤柳一章谓其生意尽矣立夏后试以井泉浇之旬日而芽蘖稍萌再作一首索元方及德尹信庵两弟和
作者：查慎行
朝代：清
体裁：古风

徘徊古井湄，枯者长已矣。吊影怜其孤，梢头尚含蕾。涉春旋入夏，谓汝亦随萎。天旱雨不膏，地洼坎有水。辘轳转百尺，灌溉自根始。近本稊忽生，渐看叶薿薿。敢誇人力胜，实荷栽培理。初如脱网鱼，半生犹半死。终愧上林枝，三眠复三起。
余自甲申春寓城南道院丙戌十一月请假暂归戊子三月抵都重馆于此已丑上巳前一日将移居宣武门外临行题壁
作者：查慎行
朝代：清
体裁：七言律诗

三间古观称羁栖，五见空梁补燕泥。欲去每教僮洒扫，再来犹认客留题。飞鸿印雪原无迹，倦马辞槽又一嘶。怪底老怀殊恋恋，西山多在短墙西。
佛手柑
作者：查慎行
朝代：清
体裁：七言律诗

名并黄柑种不同，巧从佛号示玲珑。菩提證果双林下，优钵拈花一指中。色映金绳长带露，香开宝掌自生风。闻思大士应微笑，披拂先教鼻观通。
佛抱入泮名基德尹长子也
作者：查慎行
朝代：清
体裁：五言律诗

属望无穷在，员才弟子充。礼应加冠字，年甫及成童。弓冶名家后，门闾喜气中。向怜生校晚，犹足慰而翁。
佟中丞贻我罗浮蝶茧数十枚三日前双蝶先出置之笼中朝来风日晴暖栩栩欲飞因开笼放之
作者：查慎行
朝代：清
体裁：五言律诗

五色仙山茧，分贻不计枚。似贪归路近，双翅独先开。此岂笼中物，无端入梦来。人间何足恋，好去莫徘徊。
佟醒园以骑驴出岭图小照索题戏作六言律诗一首
作者：查慎行
朝代：清
体裁：六言诗

我爱竹庄妙手，为君写此横图。天南岂无鸿雁，岭北犹闻鹧鸪。庄言非马喻马，佛说骑驴觅驴。一笑不离行脚，阿谁先取归途。
促织
作者：查慎行
朝代：清
体裁：五言律诗

草树荒庭合，何来络纬啼。夜长时断续，风引忽东西。故傍残灯急，俄催片月低。空机委墙角，感物悼亡妻。
保定旅次阅邸抄得从弟东亭及儿建南宫捷音口占志喜兼寄嘲老友姜西�
作者：查慎行
朝代：清
体裁：七言律诗

邸报传来乐事重，一尊相属慰浮踪。青春三月客怀好，白发半头归兴浓。子弟联翩同榜羡，家门成就老夫慵。探花却入少年队，试问髯姜可胜侬。
保阳城西望落翮山
作者：查慎行
朝代：清
体裁：五言绝句

不断羊肠麓，东来万马趋。数峰衔落日，此路出飞狐。
俞大文出都同人祖席分韵得郎字
作者：查慎行
朝代：清
体裁：古风

客中送客春茫茫，投床夜梦得故乡。旬来怕听叩门别，君又结束匆匆装。出都赠行例有句，况我与子情难忘。我时正坐作诗瘦，不耐冷淡搜枯肠。典衣且复就剧饮，醉后乱发如风狂。忆君年当十五六，谈笑目巳无卢王。曾蒙佳什盛许予，骀驽质下非敢当。厚意宁能久不报，积逋耿耿今粗偿。识君最早莫如我，只恨岐路趋殊方。萍踪一散十三载，两曜转毂驱星霜。班荆故国再相见，孝廉船系禾城傍。才人生还话绝域，词客远别歌河梁。片帆湖口浪滚滚，匹马蓟北冰硠硠。朅来酒市并僦舍，我极潦倒君飞扬。故人联翩贡礼部，屈指仇顾徐陈汪。君于其间最年少，争看白面俞家郎。风抬袍袖绿阴合，花压帽影红绫香。文章自足取高第，仕宦何必皆岩廊。旁观爱才或太息，达士安命无摧伤。銮舆昨者东幸鲁，旷典百代传辉煌。君今应聘往纂述，岂异扈跸来登堂。直从国书采钜丽，不比家乘搜散亡。谁云小试著作手，会见奎壁垂天章。偶然便道一返里，山青云白遥相望。眼前合并那易得，归兴未抵离愁长。鞭鞘巳出软尘外，袅袅丝路穿垂杨。
俞扶九寓斋赏菊分韵得时字
作者：查慎行
朝代：清
体裁：七言律诗

关榆塞柳别经时，一夕从君那得辞。冲雪人过重九节，傲霜花剩半开枝。寒香泛夜差宜酒，病眼经秋渐怯诗。记取灯前论聚散，明年相忆在东篱。
信庵先出都余行期未定
作者：查慎行
朝代：清
体裁：古风

出狱我最先，去住稍自由。汝从官发遣，刻限随符邮。后出竟先归，翻添小别愁。蹇驴汗其背，压驮冲芦沟。芦沟新雨馀，巨石滑如油。念汝乏下走，跬步防须周。幸赖两儿贤，习勤子职修。扶爷上土炕，劝爷进晨羞。行李倘缺乏，世涂向谁谋。同在艰难中，愧无能分忧。节劳兼省费，川程或乘舟。偻指到家时，恰当逢立秋。我归谅匪远，无过半月留。暑退风渐凉，天高火已流。坏篱摘瓜豆，破屋看斗牛。浊醪赊南邻，粗粝舂西畴。万事姑拨置，伤哉忍回头。
信庵四弟自开化为我购得江山老杉可制棺具者七十六翁外是复何求耶
作者：查慎行
朝代：清
体裁：五言律诗

三年输石椁，三寸胜桐棺。与马衣薪异，将蚕作茧看。形骸终是累，魂魄但求安。生死分劳息，吾非慕达观。
信庵四弟自开化至贻我头陀兰一盆
作者：查慎行
朝代：清
体裁：七言律诗

海水如盐变白沙，小庭群卉少萌芽。未栽堂北宜男草，忽到山中侍女花。捲㡢移盆香馥郁，回灯入画影交加。东风吹过寒梅信，笑问兰陔有几家。
信庵贻我湘竹笔几
作者：查慎行
朝代：清
体裁：古风

往与陈杨辈，结交始临池。我腕不能悬，落笔恒苦肥。至今衫袖上，墨汁乌淋漓。十年课官书，猥充抄写为。一从抛笔墨，有指如骈枝。爱弟粤中来，美竹贻湘妃。斑筒围五寸，文采光陆离。铦刀剖其半，承臂良所宜。惜哉砚田荒，此几将安施。毋忘持赠意，三复幼槃诗。
偏桥田家行
作者：查慎行
朝代：清
体裁：古风

结茅住山颠，种田在山麓。田荒费牛力，仅得播种谷。七年际离乱，饥馑死相属。稍思岁一稔，生命丝或续。师旅比凯旋，骄嘶百万足。黔山无水草，何以充苜蓿。成群走阡陌，泥淖没马腹。食叶躏其根，螟�等荼毒。秣刍一朝尽，妇子终岁哭。天下自升平，民生有蹐局。我为老农语，物理视反覆。来年期好收，重看秧田绿。
偕介庵叔访菊步入邻僧融然房
作者：查慎行
朝代：清
体裁：七言律诗

偶听村家打稻声，夕阳影里向西行。一丛深树拥精舍，两板坏桥支断浜。静对老僧通菊气，怕逢俗客问花名。只将我算东篱伴，不要溪头费送迎。
偕同年何屺瞻过古藤书屋时藤花方盛开赋呈杨玉符孙松坪两前辈
作者：查慎行
朝代：清
体裁：七言律诗

高出檐牙又几层，浓阴特比昔年增。重揩雾里麻茶眼，来对阶前老大藤。一片黏须犹待拂，千梢压架恐难胜。祗应火急催新句，莫谓先生病未能。
偕季方东亭德尹曾三诸兄弟过东林庵
作者：查慎行
朝代：清
体裁：五言律诗

北郭吟筇罢，东林讲席收。能无三宿恋，复作五人游。�扫庭常洁，笺题壁尚留。影前香一瓣，来往记风流。
偕德尹曾三芝田赴学庵之招
作者：查慎行
朝代：清
体裁：七言律诗

浃日招寻又一回，乐群鸥鹭共沿洄。似联等辈成唫社，可有门生致酒材。新种青蔬供小摘，就荒黄菊喜重开。依然三径桑柴宅，不信曾官主客来。
偕德尹润木信安儿建孙祈过摩诃庵看杏花主僧乞诗留题一绝
作者：查慎行
朝代：清
体裁：七言绝句

酒场诗垒付前尘，不到精蓝二十春。今日眼昏花似雾，僧雏谁识未归人。
偕德尹至梅里送竹垞表兄葬
作者：查慎行
朝代：清
体裁：七言律诗

平生载酒论文地，今日偕为执绋行。万卷书留良史宅，百花庄近相公茔。铭传有道辞无愧，泪落天佣表未成。十七年来馀痛在，待看宿草慰哀情。
偕梁孝稚游法性寺有怀心月上人兼示希声学子四首·其一
作者：查慎行
朝代：清
体裁：五言律诗

有约寻僧去，携筇出郭赊。东风吹白发，春事到梨花。石畔三生路，林间一味茶。横枝不传法，消息问谁家。
偕梁孝稚游法性寺有怀心月上人兼示希声学子四首·其三
作者：查慎行
朝代：清
体裁：五言律诗

栏楯遥相望，中开一亩池。波明堂欲动，鱼乐我先知。惠远流风在，柴桑入社迟。勿嗟耆旧尽，弟子总能诗。
偕梁孝稚游法性寺有怀心月上人兼示希声学子四首·其二
作者：查慎行
朝代：清
体裁：五言律诗

一片青苔色，当门屐齿留。近身无俗物，望远得高楼。转觉城中隘，真宜象外游。折腰吾不惯，到此小低头。
偕梁孝稚游法性寺有怀心月上人兼示希声学子四首·其四
作者：查慎行
朝代：清
体裁：五言律诗

莲漏晨犹滴，斋钟午罢敲。沙弥通佛性，居士慰神交。庭长桄榔节，窗临翡翠巢。重来应未厌，幽事满西郊。
偕荆州兄过一茎庵饮香林亭下次韵四首·其一
作者：查慎行
朝代：清
体裁：古风

浅草曲径通，林深小亭伏。春游太杂沓，摧折到花竹。居僧典守疏，鸟雀不胜逐。人间逆旅客，憔悴无如仆。约伴来何迟，怅焉空寓目。庶将酒一斗，散此愁千斛。借问赏残红，何如对新绿。
偕荆州兄过一茎庵饮香林亭下次韵四首·其三
作者：查慎行
朝代：清
体裁：古风

昔与竹垞翁，来游杖频策。花时不暇懒，烂醉屡脱帻。夕阳到墙西，树影相枕籍。我时齿尚壮，诗酒越绳尺。饮罢兴尤狂，篇终疵互摘。而今坐颓废，好友孰称益。赖有白发兄，依依尚相惜。追陪恐无几，出处途已画。
偕荆州兄过一茎庵饮香林亭下次韵四首·其二
作者：查慎行
朝代：清
体裁：古风

亭台虽无多，托致取澹漠。尚书别业改，香火付兰若。想当经营初，手自种花药。不知几宾客，来此共酬酢。前尘堕空虚，馀景就颓落。向人如有诉，俯仰怜病鹤。
偕荆州兄过一茎庵饮香林亭下次韵四首·其四
作者：查慎行
朝代：清
体裁：古风

诗社幸见收，名场应见斥。鱼熊古难兼，较若辨黑白。细思百年内，倏忽驹过隙。蚁封看扰扰，虫语听啧啧。不如两相忘，举盏酹花魄。退之言可废，此日胡足惜。
偶咏庭前花木五章·其一
作者：查慎行
朝代：清
体裁：古风

茉莉本鬘华，南人不之重。结篱杂枳棘，烂熳宁烦种。西江粮艘来，此物充土贡。民间近亦夥，庙市排缶瓮。一本值数千，探支一月俸。贫官俸有几，减口为目用。
偶咏庭前花木五章·其三
作者：查慎行
朝代：清
体裁：古风

枣实初如芡，垂垂挂屋角。秋阳一以晒，脆美渐可攴。或虑压枝低，隔垣探掌握。家童方窃食，遑问野鸟啄。朝来风太狂，响瓦若冰雹。天公有暴殄，静者庶先觉。
偶咏庭前花木五章·其二
作者：查慎行
朝代：清
体裁：古风

秋葵特小草，干直叶颇刚。鸭脚不中蔬，移根自铜梁。经时得土性，伏雨回微凉。一日阅一花，半月如人长。檀心晕深紫，金盏含娇黄。诗翁亦何知，轻比道家妆。
偶咏庭前花木五章·其五
作者：查慎行
朝代：清
体裁：古风

石榴八尺长，灼灼花头密。火云催落瓣，秋蒂齐结实。初看颗颗同，罅拆谓可必。根孤力苦弱，黄殒无虚日。滋培吾岂殊，成朽视其质。何当慰老眼，存者十之一。
偶咏庭前花木五章·其四
作者：查慎行
朝代：清
体裁：古风

决明乃丛卉，细茎挺蓬麻。兔目叶如槐，秋前吐黄花。入秋况多雨，乱发正复佳。勿矜颜色鲜，行矣霜霰加。吾方感独立，何暇为汝嗟。
偶得鹳雏畜之阶下旬日驯扰如家禽
作者：查慎行
朝代：清
体裁：古风

老鹳巢古木，孤雏失遥汀。养之群鸡中，旬来食宿并。草际飞拍拍，花根立亭亭。有时照盆池，长喙梳短翎。适逢蝼蚁饱，暂脱鱼虾鯹。方当竭泽时，何处潜汝形。不如侪野鹤，饮啄且一庭。
偶游东山寺
作者：查慎行
朝代：清
体裁：五言律诗

草长忽无路，重来迹已陈。寺贫僧乞食，台古佛蒙尘。兵火残碑劫，莺花绝域春。近南多战垒，愁杀独游人。
偶游兰亭
作者：查慎行
朝代：清
体裁：七言律诗

黄茅十里骑驴路，中有南朝内史祠。墨本尚传修稧帖，红墙新护御书碑。浮桥过雨冲泥渡，曲水平阶叠石为。一笑山阴付陈迹，人间何事不儿嬉。
偶翻乙酉随驾日记中有恭和御制乏良医五律一章刻集时失载今录存之
作者：查慎行
朝代：清
体裁：五言律诗

好生天地德，举念感皇慈。已致民多寿，还忧国少医。神农今再见，岐伯更谁师。无妄初无疾，须将勿药治。
偶过史胄司编修斋赋赠
作者：查慎行
朝代：清
体裁：七言律诗

每从朝退得閒情，深巷稀传剥啄声。视草才矜编集富，簪花格爱学书成。茁来玉树枝枝秀，赏到冰壶事事清。怪得官清能下士，五年前是一诸生。
偶过雨梧斋看菊别后得二十韵寄主人杨致轩
作者：查慎行
朝代：清
体裁：五言排律

贫家无菊看，一棹访城隈。且喜经霜在，非关冒雨来。秋光如我待，病眼为渠开。百本纷成列，千头叠作堆。枝枝疑并蒂，朵朵俨重台。倚赖扶身竹，因依带土苔。浅深微别色，高下悉呈材。凉蝶窥帘度，慵蜂拂槛回。差堪登瓦缶，直可劝金罍。花及兼旬赏，根须隔岁培。相逢虽解后，临别尚徘徊。预作东篱计，分苗手自栽。
偶过鸳湖
作者：查慎行
朝代：清
体裁：七言律诗

村北村南绿满陂，溪山百里放船宜。鸠鸣葚熟蚕三起，燕掠风梢麦两岐。乍煖故知非雨候，薄游何必定花时。两湖地主今谁在，每到徒增感旧诗。
偶阅杨次也卖花诗戏次原韵五首·其一
作者：查慎行
朝代：清
体裁：七言绝句

先从槐树斜街过，旋到慈仁寺里来。浅绿深红春四季，跨驴骑马月三回。
偶阅杨次也卖花诗戏次原韵五首·其三
作者：查慎行
朝代：清
体裁：七言绝句

带来春色三分土，吹过风头一閧尘。莫认园丁作园主，种花人是卖花人。
偶阅杨次也卖花诗戏次原韵五首·其二
作者：查慎行
朝代：清
体裁：七言绝句

分明已过早春时，骀荡风光不自持。大抵人情誇烂熳，断无人赏未开枝。
偶阅杨次也卖花诗戏次原韵五首·其五
作者：查慎行
朝代：清
体裁：七言绝句

草本经年易长成，丰台美种一时并。当初芍药原名贵，莫以花多便见轻。
偶阅杨次也卖花诗戏次原韵五首·其四
作者：查慎行
朝代：清
体裁：七言绝句

白白朱朱漫作堆，旧家亭馆记曾栽。阅人最有花儿匠，及见园空长绿苔。
偶阅杨诚斋南海集途中多赋桃花且有梅花应恨我来迟之句余度岭正值梅放时戏效其体作一绝
作者：查慎行
朝代：清
体裁：七言绝句

我来时候异诚斋，不见桃花只见梅。博得口占诗一句，千枝齐向腊前开。
偶阅雪关詶和诗辄效其体作十偈寄晚香上人·其七
作者：查慎行
朝代：清
体裁：六言诗

一家眷属何有，木魅水怪山䰠。虽则门风高峻，就中容得波旬。
偶阅雪关詶和诗辄效其体作十偈寄晚香上人·其三
作者：查慎行
朝代：清
体裁：六言诗

马鸣广造论议，阿难修集多罗。一字不图遮眼，试教烧却如何。
偶阅雪关詶和诗辄效其体作十偈寄晚香上人·其二
作者：查慎行
朝代：清
体裁：六言诗

造物为炉为炭，众生自灼自煎。本来无垢无净，跳出汤泉冷泉。
偶阅雪关詶和诗辄效其体作十偈寄晚香上人·其五
作者：查慎行
朝代：清
体裁：六言诗

业惑即迷即悟，慧根何浅何深。倚杖虽伤佛面，投针便契师心。
偶阅雪关詶和诗辄效其体作十偈寄晚香上人·其八
作者：查慎行
朝代：清
体裁：六言诗

法要不关衣钵，禅宗易杂龙蛇。东方入世避世，康乐在家出家。
偶阅雪关詶和诗辄效其体作十偈寄晚香上人·其六
作者：查慎行
朝代：清
体裁：六言诗

塔上铃鸣何语，墙头幡动谁家。禁得毗蓝风力，除非一角袈裟。
偶阅雪关詶和诗辄效其体作十偈寄晚香上人·其十
作者：查慎行
朝代：清
体裁：六言诗

八万四千偈子，猛逢毒手多删。截断口头语句，请师另逗机关。
偶阅雪关詶和诗辄效其体作十偈寄晚香上人·其四
作者：查慎行
朝代：清
体裁：六言诗

五百龙宫鹤众，他生尽是门徒。切忌当头着棒，且须开手还珠。
偶阅雪关詶和诗辄效其体作十偈寄晚香上人偶阅雪关詶和诗辄效其体作十偈寄晚香上人·其九
作者：查慎行
朝代：清
体裁：六言诗

童子烧香扫地，厨人筛米搬柴。此段作何消受，老夫念佛持斋。
偶题
作者：查慎行
朝代：清
体裁：七言律诗

天阏竹藤缘底事，偶因展卷一欷歔。武成或取二三策，战国漫誇短长书。未到流传成帝虎，不应磊落鄙虫鱼。曾从颜氏看家训，何用和凝百卷馀。
僧哥殇
作者：查慎行
朝代：清
体裁：五言律诗

梦中先得谶，膝上果殇雏。桂附殊难疗，参苓或可扶。家贫心负愧，泪落眼从枯。何取人间世，摧颓作老夫。
僧房多鼠戏次青丘集中乞猫诗韵
作者：查慎行
朝代：清
体裁：古风

物以黠著名，其性故狡狯。诗有穿墉讥，史徵渡江怪。两端持首尾，同穴争胜败。宵行竞睢睢，昼㐲避哙哙。饮河恣取满，食角忽入隘。宁拚五技穷，肯守一贪戒。客来寓閒院，古佛同破廨。下榻地无多，群来扰我界。迎猫古有训，攫噬冀大快。香积乏鱼餐，馀蔬杂饐餲。公然掉尾去，窜瓦等历块。坐长鼠辈骄，法门几大坏。声疑蝙蝠叫，恶甚蝇蚋嘬。齧线衲旋穿，污几经屡晒。懒禅倒头睡，并少沙弥诫。龛灯乍明灭，惯伺神力惫。客主满堂中，欺人尽聋瞆。老夫非不闻，耻与斗机械。逝将歌去汝，鞍马早可鞴。聊复忍斯须，欹眠发长噫。人间老吏多，断狱岂尽卖。磔之肆阶下，微命直草蒯。害有大于斯，么䯢法犹懈。豺狼问当道，此语堪下拜。
儿建乞假挈累先归老人行期未定怅然有作
作者：查慎行
朝代：清
体裁：五言律诗

委蜕儿孙去，惟留病伴吾。未能辞逆旅，翻与念长途。短梦江湖阔，馀生出处孤。殷勤木上座，岁晚好相扶。
儿建归榇权厝西阡
作者：查慎行
朝代：清
体裁：五言律诗

自得淮南信，輀归报有期。远惭嬴博葬，近慰首丘思。魂魄孙随祖，冰霜父哭儿。一号皋某复，望绝倚门时。
儿建新任束鹿县令将挈诸孙赴署先寄诗二首·其一
作者：查慎行
朝代：清
体裁：五言律诗

得邑滹沱上，孤城深晋间。初闻犹恐误，相慰始开颜。汝性差宜僻，吾来亦爱閒。畿南风土好，不碍少溪山。
儿建新任束鹿县令将挈诸孙赴署先寄诗二首·其二
作者：查慎行
朝代：清
体裁：五言律诗

隐德凡三世，微名尔倖成。家声关不细，民社寄非轻。廉岂沽名具，卑宜近物情。譬如行万里，安稳视初程。
儿建旧任束鹿令自补部郎每生日邑之士民不惮六百里走京师制屏幛为寿遇余诞辰亦然无以酬之作诗以示不敢当之意
作者：查慎行
朝代：清
体裁：五言律诗

古有歌来莫，人今属去思。不闻循吏传，兼补白华诗。宦迹清殊愧，民风厚可知。年年四五月，重躎到京师。
儿建补官北上兼寄德尹润木
作者：查慎行
朝代：清
体裁：五言律诗

尔往因门户，吾衰且杖藜。行期今始决，药裹病仍携。老阅晨昏易，贫难出处齐。京华见诸叔，有信共缄题。
儿建赴殿试北上诗以示之
作者：查慎行
朝代：清
体裁：古风

今年夏苦旱，六月未徂暑。儿子将北行，冲炎逐徒旅。留之又不可，遣去无多语。汝名已倖成，汝力正须努。天子方右文，策名在当宁。万言应廷对，有抱期毕吐。煌煌钟虡悬，叩击谐律吕。自从制科设，得士凡几许。置汝于其间，太仓特一黍。然而勿自薄，侪辈尽翘楚。同年百五十，若者指可数。父事中有人，雁行敢兄序。功名亦时至，非可有意取。造物吝虚名，齿角肯兼予。吾宗两太史，并簉抟风羽。盛事传一时，借居邻韦杜。虽云官禁近，未免索米苦。汝今往暂依，慎勿希华膴。秋深决归计，且复返乡土。久甘南巷贫，差胜北门窭。千薪尚壅积，铨注十才五。从政虽多途，不如科目举。读书想先辈，既进或惭沮。岂必一第邀，便思行绾组。闭门更力学，合辙验今古。却出作选人，于世冀小补。而翁百念灰，自审莫若处。谆谆向临发，庭诰述父祖。吾但当弄孙，门户全付汝。
兀坐唫效香山体
作者：查慎行
朝代：清
体裁：古风

聩者视惟明，盲者听必聪。两官互为用，缺陷相弥缝。今我殊不然，眼暗耳复聋。无闻亦无见，兀坐成痴翁。逝将塞其兑，母剿说雷同。作诗以自箴，庶免尚口穷。
元夕偕陶庵中丞游清凉山寺
作者：查慎行
朝代：清
体裁：七言律诗

山号清凉寺并称，此山此寺冠金陵。展开碧落千重网，涌出红莲百万灯。胜践肯随残劫废，危栏知得几回凭。宰官说法吾来听，或恐身为过去僧。
元夕前三日饮惠研溪寓斋与钱玉友亮功分韵
作者：查慎行
朝代：清
体裁：七言律诗

春寒半月透重绵，曲巷层冰冻尚坚。策蹇人寻行乐地，快晴天趁挂灯前。侵陵白发违歌酒，恼乱朱门沸管弦。谁似閒官能爱客，朝衣典去作新年。
元夕同顾伊人张昆诒集徐敬思宅分得灯字
作者：查慎行
朝代：清
体裁：七言律诗

自到君家饮量增，也教小户罄三升。笙歌院隔新翻曲，书画屏开巧样灯。知有清光终让月，可无佳句冷如冰。誇张节物诚多事，谁似诗人范致能。
元夕招诸弟小饮二首·其一
作者：查慎行
朝代：清
体裁：五言律诗

数数贪相见，寥寥叹索居。为欢宜卜夜，隔宿费传书。岁俭稀村鼓，园荒剩野蔬。劝餐殊少味，亥日也无鱼。
元夕招诸弟小饮二首·其二
作者：查慎行
朝代：清
体裁：五言律诗

海国春长晦，山堂冷欲冰。一尊元夕酒，几盏旧年灯。取乐非丝竹，披怀胜友朋。薄云如作意，相送月微升。
元宵前一夕家观察伯署斋小集次允文原韵
作者：查慎行
朝代：清
体裁：五言律诗

又作春灯宴，他乡共此筵。盘分柑味美，月傍烛花妍。故态逢人发，新愁被酒捐。南州有悬榻，我醉且同眠。
元宵后一日德尹第二孙弥月再同诸弟作汤饼会
作者：查慎行
朝代：清
体裁：五言律诗

昨夜烧灯节，团圞正及时。今朝汤饼会，少长复于斯。却喜抱孙蚤，浑忘生子迟。回头看乃祖，颜色尚婴儿。
元宵家宴
作者：查慎行
朝代：清
体裁：五言律诗

冰雪经旬卧，欣逢霁景澄。不辜沧海月，又点草堂灯。酒力春寒退，年光老态增。传柑虚故事，回首望觚棱。
元方以三绝句见投追忆武英书局旧事次韵以答·其一
作者：查慎行
朝代：清
体裁：七言绝句

乞归分作老农师，遥望觚棱记往时。同调秪今零落尽，忽从台狱和苏诗。
元方以三绝句见投追忆武英书局旧事次韵以答·其三
作者：查慎行
朝代：清
体裁：七言绝句

词赋何当羡长卿，悔从俗学博浮名。此中旧是传经地，幸检巾箱借老生。
元方以三绝句见投追忆武英书局旧事次韵以答·其二
作者：查慎行
朝代：清
体裁：七言绝句

偕隐相期出帝都，白头岂料复长途。鸰原急难由兄弟，不敢重誇四杖图。
元方以上巳梦中作属和兼以慰之
作者：查慎行
朝代：清
体裁：七言律诗

闰岁才过一半春，风光旋报采兰辰。招寻每叹虚高会，唱和差忻得近邻。终望主恩全晚节，由来天意悯文人。有生所历谁非梦，莫把须臾梦当真。
元方以爨僮潘姓画松诗索和戏次原韵
作者：查慎行
朝代：清
体裁：古风

鹊依庭柳鸡群栖，饱食馀粒饥啄泥。晨来东向传好语，片纸飞堕茨墙西。展开乃是画松什，金篦刮去两目重重翳。恍如突兀见此树，苍髯翠鬣可望不可梯。云烟浮空递出没，萝茑著壁相缠繄。顿疑圜土变山谷，旁有白石凿凿清涧流凘凘。玉川长须那得此好手，想与执爨老婢颜面同其黳。主人文雅仆不俗，行厨行笥随提携。老夫耄矣颇好事，欲乞尺幅笑比邻家醯。倘能放笔为我作直干，识画之眼略似分别青黄骊。惜无杰句追步浣花叟，使汝流传名与毕宏韦偃齐。
元方又用东坡入狱第二首韵余亦次和
作者：查慎行
朝代：清
体裁：七言律诗

风人自古感凄凄，到此谁能气不低。隙影一尘容野马，瓮天三尺覆醯鸡。和诗剩有斜川子，问疾兼无法喜妻。花落莺啼频入梦，几时归路下塘西。
元日出东便门
作者：查慎行
朝代：清
体裁：古风

朝出国东门，言循潞河湄。层冰裂厚地，雪光照曜之。草短没烧痕，老杨交枯枝。晨曦暧我颜，我鬓初有丝。自从客京洛，三遍东风吹。藏身人海中，发兴乃更奇。谁能当此日，一鞭出寻诗。
元日立春大雪
作者：查慎行
朝代：清
体裁：古风

家居阅两年，连遇岁朝雪。东风不解冻，就我作冷节。邻比莫往来，应门乃虚设。野人喜无事，复此庭宇洁。荠麦正青青，兰芽为谁茁。
元旦喜晴
作者：查慎行
朝代：清
体裁：五言律诗

一从朝请废，冰雪博高眠。却展山中历，重瞻霁后天。儿孙粗识字，兄弟继归田。此外非吾分，随人望有年。
元旦大雪
作者：查慎行
朝代：清
体裁：五言律诗

迹远疏宾客，心空稳睡眠。正宜晴闭户，况乃雪漫天。与世喜无事，为农占有年。庭梅生意动，报我一花先。
元旦太和殿早朝
作者：查慎行
朝代：清
体裁：七言律诗

火城宛转度星桥，香殿葐蒀接庆霄。黄伞綵斿龙影动，玉笙金管凤音调。五云淑气开萱叶，一日春风曳柳条。鹭缀鸳分真忝窃，正衙初预德阳朝。
元旦朝回御赐酒肴果品二席中使赍至臣家感恩恭纪
作者：查慎行
朝代：清
体裁：五言律诗

玉笋班初散，琼筵赐北扉。忽传中使到，正值早朝归。仙液瓜梨脆，春羹雉兔肥。一家同醉饱，元日拜恩稀。
元立上人淮阴张氏子幼随父客京师父殁权厝天津且死属其子曰必反吾骨故乡时元立甫九岁贫不能自存去而为僧得法于平阳昼公今五十年矣辛卯秋徒跣北来求父葬处天津濒海沙水冲激殆不可辨有里老张姓者依稀指其处发视墓砖在焉桐棺无恙将奉以归葬相见京师乞一言纪其事爰赠以诗
作者：查慎行
朝代：清
体裁：五言律诗

僧腊五十八，当时九岁孤。悽凉衔治命，辛苦望泉垆。鬼守他乡魄，儿存出世躯。两消生死憾，含笑赴归途。
光孝寺与笑成上人
作者：查慎行
朝代：清
体裁：古风

诃林冠岭外，重是古道场。摩挲菩提树，蹢躅风幡堂。不见祖师面，徒拈一瓣香。上人方坐雨，笑客疲津梁。
入九叠谷循观山麻姑崖经屏风叠上一线天会日暮不及观三叠泉而返
作者：查慎行
朝代：清
体裁：古风

信书不如无，身历解其故。好奇轻坦道，冒险犯迷路。庐山载图经，绝胜因瀑布。三叠尤称雄，此来期勇赴。寻源既已得，一壑经屡渡。波涛所冲撞，石滑不留步。荒榛或刺眼，蛇蝮时挂树。云屏横我前，阴濑风逾怒。偕行率兴尽，深入独无怖。渐上一线天，团团失四顾。日光所不到，勃窣但烟雾。徘徊问樵夫，道远日已暮。逡巡半涂废，老懒坐自误。误事岂可常，一悔生百悟。
入兖州境望徂徕山
作者：查慎行
朝代：清
体裁：古风

青山雅淡如故人，何可经时不相见。我行久与故人别，转向青山增眷恋。来从燕赵历齐邦，千里平沙黄一片。眼前俗物厌勃塞，物外心期失葱茜。朝来双眼豁然开，已报汶流通鲁甸。日高螺髻矗诸峰，天远修眉浮半面。含姿献态各自媚，一老峨峨耸冠弁。兹山洵属鲁之望，指点儿童悉能辨。犹传有道石先生，六一垂铭抵佳传。圣人已远道仅存，此事终应赖狂狷。景行并作高山仰，恍惚风流觌前彦。白杨风急不少留，片帆忽过东阿县。
入古北口
作者：查慎行
朝代：清
体裁：七言律诗

金支影转翠微间，万马骄嘶并入关。雉堞连云军角壮，虎牙凭险戍旗閒。西风渐老河边柳，积雪回看塞外山。正是秋清好时节，六龙行狩扈南还。
入夏苦旱六月十五早偕乡人祷雨乌龙井步至菩提山真如寺二首·其一
作者：查慎行
朝代：清
体裁：七言绝句

淡月朦胧般若台，沈沈海岸蔽黄埃。可怜我本无田者，足躎荒山乞雨来。
入夏苦旱六月十五早偕乡人祷雨乌龙井步至菩提山真如寺二首·其二
作者：查慎行
朝代：清
体裁：七言绝句

皋苏遗庙在岩阿，古井年深不起波。好笑两三垂白叟，便思泥首致滂沱。
入大名界纪冰雹之异
作者：查慎行
朝代：清
体裁：古风

朝行渡黎阳，四望如绝徼。又如入霜野，惨澹初经烧。古墓多白杨，连根拔当道。枣梨尽僵仆，堕实满泥淖。村中禾黍空，天半乌鸢叫。客心惨不乐，经眼非意料。道逢白发人，下马亟慰劳。为言前七日，阴气变晴昊。疾风西北来，电雷乃前导。须臾大雨雹，奋击恣凌暴。为拳为芋魁，所向等飞炮。居民屋瓦裂，填塞及井灶。行者不及防，人伤马倾倒。浚南滑之北，廿里陷冰窖。草木生其中，焦原同一燎。含悽问邻舍，旁有丰年稻。邑长岂不知，逡巡莫以告。我为田父语，天变非人造。不闻平阳城，一震迹如扫。僵尸十万户，蔽野复谁吊。朝廷悯灾伤，大下乞言诏。公卿满台阁，相视无寸效。被祸尔犹轻，区区胡足较。
入宝应高邮界幸水不为灾河工方修筑堤岸昨诗诚过虑也再作一首以解嘲
作者：查慎行
朝代：清
体裁：五言律诗

高宝陂湖接，双堤泻众流。天光白淼淼，野气绿油油。坐阅新苗长，行看晚穗抽。腐儒不晓事，徒作�人忧。
入居庸关
作者：查慎行
朝代：清
体裁：七言绝句

截断云头作翠屏，官沟南泻水泠泠。黄花催熟旗亭酒，笑脱重裘度冷陉。
入新河见粮艘覆败者
作者：查慎行
朝代：清
体裁：五言律诗

黄水奔腾入，新渠变浊流。谁云无大患，依旧有沈舟。已凿终难塞，将淤在急筹。治河兼治漕，何策两绸缪。
入歙州界
作者：查慎行
朝代：清
体裁：古风

青山寒更高，白日冬易暮。篷脚影初斜，濛濛入烟雾。
入胥门访薛孝穆不值留诗示之兼简许旸谷钱玉友
作者：查慎行
朝代：清
体裁：古风

风止泽腹坚，篙轻不可凿。短篷压头卧，竟作三日恶。贾客聚连樯，荒湾比村落。人群自欢笑，而我无处著。遂访薛逢居，冲风入南郭。初来殊奋迅，欲去转寂莫。穷途所向昧，妄冀朋友乐。钱许初北归，合并有成约。参辰在咫尺，矧乃道里各。天寒岁偪腊，何以慰离索。兴尽返孤舟，独吟还独酌。
入闸
作者：查慎行
朝代：清
体裁：古风

万派东南倾，水势本趋下。何年回地脉，一股西北泻。自从燕建都，馈餫吴楚藉。千艘万艘尾，重载接春夏。黄河故道移，东向海门射。如彀水犀弩，潮汐俱退舍。支流导不得，脉络乃近借。沂泗济汶洸，横洿孰分汊。九十七名泉，扼吭走一罅。绵绵数百里，寸寸阻成坝。层层板堵束，宛宛巨绠架。通透蚁穴穿，点滴糟床榨。一闸守一官，役夫供咄咤。么䯢成鬼怪，有若腐鼠吓。毫釐日主进，傲慢礼无迓。粮船排帮来，客棹何从驾。汴堤郑国渠，事往役随罢。岂惟滋禾黍，兼可活桑柘。不闻沟洫成，止用通艋舴。奈何并梗塞，行旅见来乍。我生昧时向，永与捷径谢。所遇总纡途，濡迟复奚讶。
八叠前韵荅同年吴南村
作者：查慎行
朝代：清
体裁：七言律诗

与君日日为同直，千万何须更买邻。笔退管城堪作冢，针传绣谱岂无神。青�似草风惊晓，苍鬣如松雪斗春。好乞上元连夕假，重呼侪辈会三寅。
八声甘州·送王璞庵入山左戎幕
作者：查慎行
朝代：清
体裁：词

怪相逢何晚，又苍茫、千里动离愁。听一声画角，满城落日，客散江头。杳杳天低鹘没，西北是青州。淮水新来，浅马渡中流。见说旧年山左，正尘荒古驿，草占平畴。喜传来好语，五月麦先秋。若天心、肯怜赤子，且从他、卖剑买耕牛。官居暇、刘郎雄概，好卧高楼。
八归·寒食塘西道中与张介山别
作者：查慎行
朝代：清
体裁：词

梨妆欲试，杏泥未和，芳讯饶半落后。踏青共指长桥路，且喜讨春旧伴，近邻都有。篱落青旗书字大，笑村店、家家誇酒。好趁取、水泛苕西，天气弄晴候。遥想会城此夕，花游一曲，多少行人回首。湖船犹冷，风前雨外，燕子未知归否。渐南程催赴，胜赏幽期惜分手。知甚日、粥香饧白，散了新烟，重来看插柳。
八归·送燕
作者：查慎行
朝代：清
体裁：词

曾栖幕上，暂依宇下，弱羽处处堪寄。翩然便欲辞巢去，似怕寻常巷陌，再到难记。还细踏、帘钩认取，又相对、呢喃未已。徘徊意、应惜茅堂，此后整长闭。抵得江南一度，雪程风驿，草草诗人下第。春来且住，秋来且别，身世谁非旅邸。笑行藏未稳，与尔飘飘定何异。知明岁、花浓柳澹，社日前头，主人归也未。
八日立春德尹招同诸弟小饮
作者：查慎行
朝代：清
体裁：七言律诗

才过人日恰逢春，隔宿招邀及令辰。腊雪消檐呈兽瓦，冻醪吹盏起鱼鳞。追驩梦忽踰三载，斗健天犹剩五人。一事能无嗤过分，华灯不称在家贫。
八月二十三日上入山行围射获白鹿一头恭纪十韵
作者：查慎行
朝代：清
体裁：五言排律

白鹿非凡种，仙山岁月长。出当时有道，瑞叶寿无疆。洞口眠时月，原头望处霜。明明开射的，皎皎入围场。碧砮千钧镞，瑶星一道芒。最宜豜并献，肯与豹深藏。至洁斑同雪，如膏色胜苍。皮能留素质，草不疗金创。雕俎充庖味，银毫耀眼光。谬惭陪羽猎，作颂比麟祥。
八月初六日发唐山营初入蒙古界
作者：查慎行
朝代：清
体裁：七言律诗

兴桓左界接辽阳，千里中开雉兔场。边户生涯资射猎，天家瓯脱变耕桑。风驰属国东西尉，化被诸蕃部落王。丰草长林皆禁籞，遥看直北是龙荒。
八月初四日放舟至硖石
作者：查慎行
朝代：清
体裁：五言律诗

习懒常支户，乘凉偶放船。渠清瓜蔓水，露白稻花天。夜气鸣鸡后，晴光荡桨前。地平先见塔，高出万家烟。
八月十三日驾幸翁牛特恭纪时八公主下嫁于都伦郡王
作者：查慎行
朝代：清
体裁：五言排律

一统车书域，三朝雨露天。名藩星拱极，法驾日临边。遐裔元家贵，崇姻圣代联。肃雍舆卫盛，锡赉礼文全。事与和亲异，恩加属国专。不烦汤沐邑，特给水衡钱。甸服居相近，华风被独先。丹青开殿宇，锦绣裹山川。封爵原仍旧，王庭遂不迁。副车常侍辇，驸马每从田。负弩鸾镳下，呼嵩豹仗前。从看外孙国，望幸自年年。
八月十九日皇太子睿赐初白庵扁额恭纪十六韵
作者：查慎行
朝代：清
体裁：五言排律

地近瞻储圣，天高鉴积诚。三光开睿笔，四海识庵名。夙昔栖禅志，今来恋阙情。青云垂欲上，白发正初生。有作皆邀赏，非才窃自惊。蓬茅沾雨润，葵藿向阳倾。感激桑榆晚，驱驰岁月更。去家无累遣，下直有僧迎。往往誇侪辈，时时话宠荣。一瓢蟠木瘿，三秀紫芝茎。匣许香楠贮，盂教净水盛。白卮传汉玉，绿砚琢洮琼。是物皆堪供，何年筑始成。虽蒙颁扁额，未敢计柴荆。虮虱微生贱，龙蛇尺幅盈。万钧馀腕力，恩重倍难擎。
八月十五夜与德尹桂庭对酌三首·其一
作者：查慎行
朝代：清
体裁：七言绝句

半年门径草芊眠，除草开场为月圆。月正当头花照眼，此花原是月中仙。
八月十五夜与德尹桂庭对酌三首·其三
作者：查慎行
朝代：清
体裁：七言绝句

看来南北东西月，只与今宵一样圆。却对团圞感离别，人生能几十三年。
八月十五夜与德尹桂庭对酌三首·其二
作者：查慎行
朝代：清
体裁：七言绝句

昨日方愁雨打扉，夜来不料有清辉。可怜万事尽如此，居者别家行者归。
八月十五日鹿城对月偶阅栾城集有中秋次韵子瞻夜字韵二诗即次其韵一示儿建一寄德尹润木信庵诸弟·其二
作者：查慎行
朝代：清
体裁：古风

曾闻海贾海上言，万里阴晴同此夜。可怜南北各相望，片月东升日西下。少年狂饮不论命，欲卷黄河向身泻。今来满盏辄不胜，甘让人豪退居亚。感时纪物行自叹，裘敝囊空复谁借。忽见关榆叶互凋，悬知庭桂花应谢。清光过眼如流汞，故国回头真传舍。岂无白酒配黄鸡，苦忆红菱兼紫蔗。壮年离别初不觉，此日羁迟老尤怕。何当归作玩世翁，肯以文章供怒骂。
八月十六日同郑春荐严定隅吴紫莓家润木湖头小饮风雨大作泊舟涌金门外是蚤襆被而出晚来兴尽入城戏作一律邀诸子并和
作者：查慎行
朝代：清
体裁：五言律诗

及到繁华地，翻成寂寞游。烟波三百顷，风雨一孤舟。山好偏宜澹，湖空易作秋。却防渔父笑，襆被不曾留。
八月十四夜洞庭舟中风雨再寄德尹黔南
作者：查慎行
朝代：清
体裁：七言律诗

扁舟小泊最苍凉，那更回头望夜郎。浪迹久经烟瘴地，怀人今在水云乡。灯红极浦秋何际，月黑寥天夜有光。满眼江湖飞不到，始怜羽短道途长。
八月晦日榆村季方曾三芝田诸兄弟偕过桂堂小饮次芝田韵
作者：查慎行
朝代：清
体裁：七言律诗

梦里悲欢觉者谁，流光去我杳难追。重寻老圃看花约，已失中秋坐月期。委蜕子孙聊自解，在原兄弟讵胜思。达观至竟谈何易，除却衔杯百不宜。
公安道中
作者：查慎行
朝代：清
体裁：七言律诗

折戟沈沙极望中，勿论猿鹤与沙虫。一江路阻城犹在，万灶灰飞壁已空。便有閒情论战伐，谁能按垒识英雄。分明世事如偿博，细雨残灯局就终。
六十生日竹垞先生远寄名锡唾盂茶瓶
作者：查慎行
朝代：清
体裁：七言绝句

张铜沈锡皆禾产，一技成名不偶然。今日瓶盂成古器，后生谁识百年前。
六叠前韵荅楼村同年
作者：查慎行
朝代：清
体裁：七言律诗

不分君贫我更贫，何曾祭灶请比邻。笔花入梦能为祟，铜臭如钱岂有神。陋巷几家还贺岁，东郊昨日又班春。典衣才了寻常债，踏曲重思趁上寅。
六月二十夜
作者：查慎行
朝代：清
体裁：古风

幽室忽巳夕，有声作雷鸣。胡为乎来哉，熠耀方宵行。衰年耿无寐，夜气延虚明。林静风不交，天空月徐生。声光同一寂，梦觉胥忘情。
六月初六日同竹垞青坛过长庆寺啖荔支二首·其一
作者：查慎行
朝代：清
体裁：五言律诗

碧藓埋唐碣，红云拥寺门。客尝初拣树，僧引为开园。甘露充香饭，清泉注瓦盆。分沾遍僮仆，犹自压枝繁。
六月初六日同竹垞青坛过长庆寺啖荔支二首·其二
作者：查慎行
朝代：清
体裁：五言律诗

蚶壳梢梢重，星毬个个圆。生偏当远峤，吾及遇丰年。邂逅三人话，衰迟一饱缘。勿嫌来较晚，禽鸟让争先。
六月初四日扈驾出古北口
作者：查慎行
朝代：清
体裁：古风

太行蜿蜒二千里，七十二坳连首尾。东趋辽碣西冷陉，留干一门屹中垒。巨灵擘石如擘云，云根俯插黄花军。烟氛突过扫无迹，风雨欲来天半闻。出关弥望神州壤，六飞清暑频来往。高墉巳断山不断，无数芙蓉列仙掌。川回冈转辇路长，凉亭旧驿今村庄。禽鱼共识天颜喜，草木中含御气香。小臣多年客燕代，梦想何曾踰紫塞。自诩遭逢老更奇，停鞭饮马长城外。
六月十一日过台儿庄
作者：查慎行
朝代：清
体裁：古风

南池距台庄，三百六十里。七日行始达，水顺风逆耳。厄运老未终，扁舟复落此。橹声晨到枕，舟子报风止。小儿前致问，厄非自今始。古人处逆中，必有安常理。教之识忍字，忍过事堪喜。
六月十三日大雨独坐武英殿书局
作者：查慎行
朝代：清
体裁：五言律诗

宛转西城路，冲泥入禁垣。稍欣人语少，故觉雨声喧。螭吻劖云黑，龙头吐水浑。微凉生殿阁，沾洒亦君恩。
六月十五夜紫沙洲对月
作者：查慎行
朝代：清
体裁：古风

舣船古柳岸，江阔风吹裳。快哉雷雨馀，复此终夕凉。清波洗眉目，白露入肺肠。炯然孤月明，漏此一掬光。愿从鱼鸟住，永与江湖忘。
六月十五夜铜仁郡斋坐雨忆去年此夕同韬荒兄浔阳对月有作
作者：查慎行
朝代：清
体裁：七言律诗

琵琶亭外记停船，昨岁今宵月最圆。短篴回风湓浦浪，孤灯响雨夜郎天。文章幕府才相左，鳞羽天涯眼并穿。若算归程余较远，江楼�上又三千。
六月十四夜久雨忽霁小庭凉月如秋五更起坐即事成咏
作者：查慎行
朝代：清
体裁：古风

夜静窗微明，鸡鸣曙犹未。揽衣步庭下，檐溜初止沸。斜月在西南，残云风扫既。银河洗我目，玉露清我胃。一凉袭虚襟，馀润及群卉。流光阅醉梦，好景失聋瞆。独有无寐人，先知秋气味。
六月十四夜喜雨
作者：查慎行
朝代：清
体裁：七言律诗

扑扇蚊蝇苦不支，乍凉聊与睡相宜。一窗归梦芭蕉雨，六月惊心蟋蟀诗。远客交游长寂寞，殊方节物极参差。明朝红屐城西路，巳是潮田穫稻时。
六月廿三夜大雨
作者：查慎行
朝代：清
体裁：古风

风如车轮东北驰，雨如车轴西南垂。蛟龙尾焦海水立，虎豹股栗山林移。二更小劫须臾过，不碍先生高枕卧。一林竹影过墙东，残月如新刚半破。
六月廿三归舟过荷花荡口戏作
作者：查慎行
朝代：清
体裁：七言绝句

绿水红蕖连夜开，明朝多少画船来。归人合被游人笑，拣取花前一日回。
六月廿二夜热不能寐五更起步庭下徘徊到晓
作者：查慎行
朝代：清
体裁：古风

夜热不成眠，展转达五更。开门上残月，适与微风迎。大火将西流，银河去无声。林亭散疏影，露叶涵虚明。薨薨羽虫飞，喔喔村鸡鸣。身如閒草木，受此旦气清。
六月廿六夜过鸳湖詶曾济苍别后见寄诗中舟字韵兼订秋凉偕高大立见过之约
作者：查慎行
朝代：清
体裁：五言律诗

好片南湖水，重来洗病眸。堂前初秉烛，桥外暂维舟。肯践三秋约，宁须一夕留。回头经死地，长恐见无由。
六月廿四夜枕上作
作者：查慎行
朝代：清
体裁：七言律诗

季夏之月魃行虐，三旬苦热兼无风。暗雨卧闻来自北，明星起视生于东。民劳尚悬饥渴望，吏酷聊借驱除功。杜陵句似为我设，未免忧国思年丰。
六月杪于庭前后种竹两丛入秋积雨忽生笋五株旬来森然成竹矣时方移寓作诗志之
作者：查慎行
朝代：清
体裁：七言律诗

两丛竹种庭南北，土浅泥融尚露根。暂借清阴障炎气，遽看稚节破苔痕。人情旧雨来宾客，家信秋风报子孙。珍重老夫临别意，岁寒冰雪不胜繁。
兰陵王
作者：查慎行
朝代：清
体裁：词

楚天杳。奈此山顽石老。泥活活、苦竹冈头，愁度阴猿万松杪。雁飞真不到。马足羊肠空绕。更谁念、释屩从军，中有刘郎正年少。滑稽何可少。叹相国流风，于今顿邈。衣冠只博摇头笑。便东华梦隔，西华交在，一官争抵归去好。君听子规鸟。懊恼。乱怀抱。指平野青徐，浮云海峤。扶桑日上鸡鸣早。甚登临回首，每当西照。乡关一发，目巳断，青未了。
兰陵王·赠吴雁山次前韵
作者：查慎行
朝代：清
体裁：词

丝路杳。人向此中易老。望铜崖、衮衮山尖，一握孤云起天杪。归飞何日到。乌鹊南枝频绕。角声惨、战地相逢，自叹臣今不如少。君才时所少。喜通介如常，旧来徐邈。人情争满淳于笑。问眼中桑海，胸中垒块，半生知己赴谁好。依依失群鸟。烦恼。休萦抱。有短楫长镵，钓江吟峤。勿嫌白发盈头早。只无多鬓影，镜边羞照。西垣斜日，梦里事，犹了了。
关吏行
作者：查慎行
朝代：清
体裁：古风

大农按籍加关税，小吏机乘搜琐细。吴中支港夜不行，水栅村桥晨尚闭。归人痴绝良可叹，枯蒲带土包牡丹。压驮驮增骡价贵，入船船重关津难。有情对尔应惆怅，近日花纲多北上。独携此本到江南，莫怪揶□两相向。
兴安田家
作者：查慎行
朝代：清
体裁：七言绝句

涩勒连村绿树浓，家家临水设机舂。刀耕火种风初变，问是山农是泽农。
养蚕行
作者：查慎行
朝代：清
体裁：古风

去年收丝利倍三，村中家家贪养蚕。蚕多桑少叶腾贵，千钱一筐卖未甘。温风吹蚕蚕易老，满箔三眠上山早。蚕娘一月不梳头，懒惰却输辛苦好。东家采得茧如脂，缲向檐前索索吹。西家茧头薄于纸，一样蚕桑两样丝。将丝换钱索官串，无者价昂有者贱。贫家衣食天所悭，别许居奇营巧宦。即今闽海尚兴师，争利人人学贾儿。闻道楼船皆市舶，贸丝岂必尽蚩蚩。
养蜂歌
作者：查慎行
朝代：清
体裁：古风

逆旅主人贪养蜂，木匮中结房千重。别开孔窍听出入，高置檐宇虞奔冲。颇同君臣俨有礼，稍别种族如知宗。两衙薨薨勤鼓翅，四序扰扰无停踪。妇姑勃蹊或同室，子弟盛壮旋分封。秦宫每向花底活，韩凭大抵枝头逢。苦兼黄连充药使，甘比稼穑成花农。乾坤大哉类斯聚，形体眇尔性则凶。天生是物本岩谷，于世无竞宜相容。自求辛螫谁作俑，乃至役物为人佣。僦居一椽在隘巷，偪侧欲避愁无从。明知仓卒非大害，未免有意防针锋。吾将纵女任所适，解衣盘礴便疏慵。主人一笑不见许，留待割蜜当严冬。
内阁北垣下有老楮一株岁久成阴相国泽州公机务之暇时一憩焉泰州禹之鼎绘成楮窗图公自题七律二章命门下士继和敬次原韵二首·其一
作者：查慎行
朝代：清
体裁：七言律诗

洵知黄阁异人间，独树能高便不顽。萧洒坐看移日影，婆娑行爱绕苔斑。堂餐撤后仍开卷，赐杖携来正押班。为报官居如邸第，太平机务有馀閒。
内阁北垣下有老楮一株岁久成阴相国泽州公机务之暇时一憩焉泰州禹之鼎绘成楮窗图公自题七律二章命门下士继和敬次原韵二首·其二
作者：查慎行
朝代：清
体裁：七言律诗

自蒙一顾觉恩深，地傍丝纶气象森。樗散不教成弃物，栽培聊许效清阴。偶然此树同温室，岂少馀材聚邓林。数仞宫墙窥不见，愧从下里和高吟。
冉家桥
作者：查慎行
朝代：清
体裁：七言绝句

杨桩夹岸草抽芽，一线枯河万斛沙。记得去年鞭马渡，满渠春涨拍桃花。
再为树存题王麓台宫詹所画苏斋图
作者：查慎行
朝代：清
体裁：古风

元四家法传渺茫，华亭一老谁颉颃。我昨题诗䛕石谷，派裔近溯娄东王。朝来复见宫相笔，令我展卷喜欲狂。君家绣谷中，旧有交翠堂，苏斋想在交翠旁。不知结搆几时改，但觉城西竹树转盼生辉光。一丘与一壑，一重复一掩。似浅而愈深，为奇岂关险。兴酣挥洒如化工，岩峦出没初无穷。能将万里势，移入园亭中。主人好事客不同，三径非复求羊踪。招邀笠屐作晤对，尚友直到眉山翁。翁之来兮万木风，岭海一气遥相通。当时买田阳羡归未遂，六百年后画像乃落江之东。麓台麓台真老手，笔落神来洵非偶。纪闻异日传中吴，绣谷名与苏斋俱，此图此像他家无。
再为笠乘题江天一笠图次原韵二首·其一
作者：查慎行
朝代：清
体裁：七言绝句

鱼尾残霞照水红，健帆劈箭指遥空。渡江桃叶不用楫，自有少男少女风。
再为笠乘题江天一笠图次原韵二首·其二
作者：查慎行
朝代：清
体裁：七言绝句

浪白青天晓日红，飘萧一笠好凌空。人生快意偶然尔，若是顺流休使风。